|  |
| --- |
|  |

**KAUNO MIESTO SAVIVALDYBĖS ADMINISTRACIJA**

**KAUNO MIESTO SAVIVALDYBĖS ADMINISTRACIJOS 2024 METŲ VEIKLOS ATASKAITA**

Nr.

Kaunas

**I SKYRIUS**

**INFORMACIJA APIE ĮSTAIGĄ**

Kauno miesto savivaldybės administracija (toliau – Įstaiga) yra biudžetinė įstaiga, finansuojama iš Kauno miesto savivaldybės (toliau – Savivaldybė) ir Lietuvos Respublikos valstybės biudžetų, kodas 188764867. Adresas – Laisvės al. 96, Kaunas, Lietuvos Respublika. Steigėja ir kontroliuojantis subjektas yra Savivaldybės taryba, turinti juridinio asmens statusą. Pagrindinė veikla – Lietuvos Respublikos savivaldybių veikla, kodas 84.11.20.

**II SKYRIUS**

**VADOVO ŽODIS**

Praėję metai Įstaigai buvo kupini puikių pasiekimų. Kartu mes siekėme geresnės gyvenimo kokybės visiems savivaldybės gyventojams ir tvarios plėtros, užtikrinome stipresnį bendradarbiavimą su vietos bendruomenėmis.

Įstaigos tikslas buvo ir yra skatinti socialinį ir ekonominį augimą, plėtoti infrastruktūrą, užtikrinti švietimo, sveikatos priežiūros ir kultūros paslaugų kokybę. Daug dėmesio buvo skirta ir aplinkosaugai, siekiant tvarios plėtros.

Savivaldybė sėkmingai įgyvendino Europos Sąjungos (ES) finansuojamus projektus, pasinaudodama struktūriniais fondais. Pagrindiniai pasiekimai apima daugiau nei 159,6 mln. Eur vertės projektus, kurie buvo baigti pagal ankstesnio programavimo periodą.

2024 metais atidarytas Aleksoto inovacijų pramonės parkas – vienas svarbiausių ES lėšomis finansuotų Kauno objektų, kuriame įsikūrė pirmasis investuotojas – biotechnologijų įmonė. Taip pat baigtas Mokslo ir inovacijų sklaidos centro mokslo muziejaus „Mokslo sala“, kuriame veikia modernus planetariumas, ekspozicijos ir STEAM laboratorijos, įkūrimas.

Įgyvendinti sveikatos priežiūros paslaugų gerinimo projektai, kurių vertė – 9,7 mln. Eur. Projektai apėmė tiek infrastruktūros modernizavimą, tiek specialistų rengimą ir pritraukimą.

Socialinių paslaugų srityje buvo baigtas projektas, skirtas asmenims su proto ir psichikos negalia, įrengiant grupinius gyvenimo namus, dienos užimtumo centrus ir socialines dirbtuves.

Švietimo srityje pradėta įgyvendinti Tūkstantmečio mokyklų II programa, kurios tikslas – gerinti pedagogų kompetencijas ir atnaujinti mokyklų infrastruktūrą, užtikrinant kokybiškas ugdymo sąlygas.

Plėtojant miesto infrastruktūrą, buvo pateikti projektai, skirti žaliųjų erdvių tvarkybai, švietimo įstaigų rekonstrukcijai ir darnaus judumo plėtrai. Bendra projektų vertė siekia beveik 80 mln. Eur ES investicijų.

Siekdama spręsti taršos ir transporto srautų problemas, Savivaldybė 2024 m. senamiestyje įdiegė mažų emisijų zonos sistemą. Taip pat atlikta galimybių studija dėl tramvajaus įdiegimo, siekiant pagerinti viešojo transporto efektyvumą ir mažinti taršą.

Ypatingas dėmesys buvo skirtas daugiabučių namų atnaujinimui (modernizavimui). 2024 m. Kaune atnaujinti (modernizuoti) 28 daugiabučiai namai. Parengta ir patvirtinta Kauno miesto savivaldybės gyvenamųjų vietovių tvarkymo programa, kuri optimizuos teritorijų vystymą ir statybos procesus.

Kaip ir ankstesniais metais, 2024 m. didelis dėmesys buvo skiriamas miesto gatvėms sutvarkyti. Gatvėse, kuriose buvo atliekami remonto ir rekonstravimo darbai, atnaujinti ir gatvių apšvietimo tinklai. Kauno mieste alternatyva automobilių transportui tapo dviračių transportas. Darnaus ir žalio miesto kūrimas skatina koreguoti esamą automobilių eismo organizavimo ir statymo sistemą, ieškoti alternatyvų individualiajam transportui. Dviračiais besinaudojantiems kauniečiams susisiekimas su miesto centru iš daugelio Kauno vietovių tampa vis patogesnis. Iš viso 2024 m. suremontuota 20,8 km šaligatvių. Naujai nutiesta 6,8 km dviračių takų – Romainių g., B. Brazdžionio g., Vandžiogalos plente.

Pasirašytos rangos darbų sutartys ir pradėti Rotušės a. ir Laisvės al. tarp Nepriklausomybės a. ir Trakų g. rekonstravimo darbai, pradėta įgyvendinti skirtingų lygių sankryžos ties magistralinio kelio A1 Vilnius–Kaunas–Klaipėda 98,100 km. Kauno mieste (ties Ašigalio g.) statybos projektas.

Miesto želdinių tvarkymas apėmė tiek miesto miškus, tiek parkus ir skverus. Sutvarkyta 781,4 ha miškų, atlikti sanitariniai kirtimai ir želdinių priežiūros darbai. Parengti ir įgyvendinti parkų ir skverų rekonstrukcijos projektai, įskaitant A. Samulevičiaus skvero, Naugardiškių parko ir kitų žaliųjų erdvių tvarkymą. Mieste taip pat pradėta organizuoti maisto virtuvės atliekų surinkimą, siekiant užtikrinti tvarų atliekų tvarkymą.

Ir toliau buvo įgyvendinama projektų paraiškų atrankos ir finansavimo programa „Iniciatyvos Kaunui“, skatinanti įvairias organizacijas prisidėti prie miesto plėtros ir problemų sprendimo, užtikrinanti tvarų ir veiksmingą finansavimą. Visiems projektams buvo skirta daugiau kaip 7 mln. Eur finansavimo suma, o kultūros projektams buvo paskirta papildomai 270 tūkst. Eur iš Melinos Mercouri lėšų.

2024 m. pabaigtas remontuoti pastatas Lampėdžių g. 10, Kaune, ir metų pabaigoje viešųjų pirkimų būdu atrinktas šiame pastate įgalinančias paslaugas kauniečiams teiksiantis paslaugų teikėjas. Šiame pastate paslaugas galės gauti Kauno miesto gyventojai, susiduriantys su sunkumais, bet norintys juos įveikti.

2024 m. pabaigta gydymo paskirties pastato (ligoninės) Josvainių g. 2 statyba ir neatlygintinai naudotis panaudos pagrindais perduota Lietuvos sveikatos mokslų universiteto Kauno ligoninei.

Švietimo srityje ir toliau buvo įgyvendinami reikšmingi pokyčiai ir plėtra, siekiant užtikrinti geresnes mokinių ugdymosi sąlygas ir gerinti jų pasiekimus. Didėjantis mokinių skaičius atspindi augančią švietimo sistemos reikšmę ir poreikį didinti investicijas, siekiant užtikrinti kokybišką ugdymą.

Svarbu pabrėžti, kad Savivaldybės lėšos skiriamos ne tik mokinių skaičiui didinti, bet ir aplinkai tobulinti, infrastruktūrai gerinti, neformaliojo ugdymo veikloms, taip pat vaikų saugumui užtikrinti. Savivaldybės lėšomis 2024 m. suremontuota aplinka už 7 mln. Eur, Kauno Miko Petrausko scenos menų mokyklai buvo skirta 1,5 mln. Eur pastato kapitaliniam remontui. Tai yra puikūs žingsniai siekiant kurti saugią ir motyvuojančią aplinką tiek mokiniams, tiek mokytojams. 2024 m. birželio 11 d. patvirtinta Tvarios Kauno miesto plėtros 2024–2029 metų strategija, kurios pagrindu yra rengiami ir teikiami nauji projektai ES finansavimui gauti. Pradėjus įgyvendinti šią strategiją, 2024 m. III ir IV ketv. buvo pateikti projektų „Kauno Vaišvydavos mokyklos pastato (Vaišvydo g. 28) rekonstravimas“, „Kauno Tirkiliškių mokyklos-darželio (Dvarų g. 49) pastato rekonstrukcija“, „Kauno Tirkiliškių mokyklos-darželio (M. Yčo g. 2) pastato rekonstrukcija“, „Vaikų darželio pastato Vijūkų g. 78, Kaune, statyba“ įgyvendinimo planai.

Savivaldybė 2024 metais didelį dėmesį skyrė sporto sričiai, toliau plėtodama ir gerindama sporto infrastruktūrą, skirdama lėšų įvairiems sporto projektams. 2024 m. buvo tęsiamas vaikų ir jaunimo aktyvaus laisvalaikio ir sporto komplekso S. Dariaus ir S. Girėno g. techninis projektas. Prie šio projekto įgyvendinimo prisidėjo ir britų įmonė „414 skateparks“, projektuojanti rampas ir kitus elementus. Be to, Kauno ledo rūmai, perduoti Kauno sporto mokyklai „Startas“, pradėjo veikti ir tapo labai populiaria vieta: gruodį vidutiniškai 300 žmonių apsilankė masinio čiuožimo seansuose, vienos dienos rekordas – net 876 apsilankymai.

2024 m. buvo tęsiama Šilainių baseino rekonstrukcija, pradėti Panemunės baseino statybos darbai, tęsiamos lengvosios atletikos maniežo statybos.

2024 m. Kaunas tapo Europos dailiojo čiuožimo čempionato šeimininku, pirmą kartą šis prestižinis renginys vyko Lietuvoje. Tai pritraukė daug sporto turistų ir pagerino Kauno miesto įvaizdį Europoje. Be to, Kaune vyko kiti reikšmingi sporto renginiai: Lietuvos plaukimo šimtmečio minėjimas, UEFA Europos merginų iki 19 metų (U19) futbolo čempionatas ir XXXIX SELL studentų žaidynės.

Kaune buvo įrengtos pirmosios Baltijos šalyse nemokamo sporto inventoriaus pasiskolinimo stotelės, jos tapo itin populiarios. Per pusmetį buvo užfiksuota daugiau nei 10 000 pasiskolinimų, populiariausia stotelė buvo Nemuno saloje.

Kaunas 2024 metais tapo tikru kultūros centru, pilnu įvairių renginių, festivalių ir švenčių, kurios subūrė tiek miesto gyventojus, tiek svečius iš viso pasaulio. Vienas iš pagrindinių kultūrinių įvykių – šimtmetį skaičiuojanti Dainų diena, surengta Kaune. Tai buvo didžiulė šventė, kurioje dalyvavo 3 500 dalyvių ir daugiau kaip 13 000 žiūrovų galėjo mėgautis įspūdinga programa atnaujintame Dainų slėnyje.

Kultūrinės iniciatyvos mieste buvo skatinamos ir remiamos finansavimu – įgyvendinti net 56 įvairių kultūros sričių projektai.

Pagal Kauno paveldotvarkos programą, tęsiamą jau vienuoliktus metus, 2024 m. buvo įgyvendinti 49 restauravimo projektai. Šie darbai ypač svarbūs dėl jų susiejimo su UNESCO pasaulio paveldo vertybėmis, tokiomis kaip „Modernistinis Kaunas: optimizmo architektūra, 1919–1939“.

Mūsų bendri tikslai – geresnė gyvenimo kokybė, tvaresnė aplinka ir stipresnė bendruomenė – išlieka pagrindiniu mūsų komandos darbu.Tikėkime, kad 2025 metai atneš dar daugiau galimybių tobulėti, spręsti iššūkius ir kartu kurti ateitį, kurios siekiame.

**III SKYRIUS**

**ATASKAITINIO LAIKOTARPIO VEIKLOS TIKSLŲ ĮGYVENDINIMAS IR VEIKLOS REZULTATAI**

Įstaiga, siekdama įgyvendinti Strateginio plėtros plano iki 2030 metų prioritetinėse srityse numatytus tikslus, uždavinius ir priemones, 2024 m. dirbo vadovaudamasi trumpalaikiu 2024–2026 metų strateginiu veiklos planu, kuriame nurodyti svarbiausi Savivaldybės veiklos prioritetai, svarbiausi jų įgyvendinimo darbai ir siekiami rezultatai. Įstaigos padaliniai 2024 m. savo veiklą vykdė vadovaudamiesi Įstaigos direktoriaus 2024 m. kovo 29 d. įsakymu Nr. A-333 patvirtintu Savivaldybės administracijos 2024 metų veiklos planu[[1]](#footnote-1).

Siekdama įgyvendinti **Atvirumo ir bendradarbiavimo, plėtojant miesto ekonomiką, kultūrą ir turizmą programą**, kurioje numatytos pagrindinės veiklos kryptys – palankesnių sąlygų verslui sudarymas, investicijų pritraukimas, inovacijų ekosistemos plėtra, inovatyvios kultūros paslaugų plėtra, turizmo skatinimas, Įstaiga vykdė suplanuotas 39 papriemones, iš jų 32 įvykdytos, 5 – iš dalies įvykdytos, 2 – neįvykdytos.

**Gyventojo poreikius atliepiančioje gyvenimo kokybės sumaniam, aktyviam ir sveikam gyventojui programoje** numatytomis papriemonėmis siekiama atliepti ateities poreikius, sudaryti palankias sąlygas patogiai gyventi visų amžiaus grupių asmenims ir gauti lengvai prieinamas paslaugas švietimo, fizinio aktyvumo, sveikatos ir socialinėse srityse. 2024 m. buvo suplanuota vykdyti 288 papriemones: 240 papriemonių įvykdyta, 33 – iš dalies įvykdytos, 15 – neįvykdytų.

Siekdama įgyvendinti **Tvarumo bei žaliojo kurso principais sumaniai valdomo miesto programą**, kurioje išskirtos šios veiklos kryptys: tvari, nuolat tobulėjanti organizacija patogiam miestiečių gyvenimui, saugus visų eismo dalyvių susisiekimas, didinant tvarių kelionių dalį ir mažinant transporto keliamą taršą, tvarus ir įtraukus teritorijų vystymas, orientuotas į kasdienius kiekvieno žmogaus poreikius ir kokybišką miesto aplinką, žaliojo kurso principais paremtas modernus, efektyviai išteklius naudojantis, klimato kaitą švelninantis ir konkurencingas miestas, Įstaiga vykdė suplanuotas 163 papriemones, iš kurių 96 įvykdytos, 47 – iš dalies įvykdytos, 20 – neįvykdytų, 2 – nevykdytos.

Ši ataskaita parengta atsižvelgiant į Įstaigos direktoriaus 2025 m. sausio 31 d. įsakymu Nr. A-116 patvirtintą Įstaigos 2024 metų veiklos plano įgyvendinimo ataskaitą[[2]](#footnote-2).

**Įstaigos biudžetas**

Įstaiga 2024 metais vykdė tris programas:

**Atvirumo ir bendradarbiavimo plėtojant miesto ekonomiką, kultūrą ir turizmą programai** vykdyti skirta 12 075,6 tūkst. Eur, įvykdyta – 11 987,1 tūkst. Eur arba 99,3 procentų.

**Gyventojo poreikius atliepiančiai gyvenimo kokybei sumaniam, aktyviam ir sveikam gyventojui programai**vykdytiskirta 143 300 tūkst. Eur, įvykdyta 134 891,5 tūkst. Eur arba 94,1 procentų.

**Tvarumo bei žaliojo kurso principais tvariai valdomo miesto programai** vykdyti skirta 208 873,8 tūkst. Eur, įvykdyta 199 433 tūkst. Eur arba 95,5 procentų.

Iš viso Įstaigos vykdomų programų 2024 metų patikslintas asignavimų planas – 364 249,4 tūkst. Eur, įvykdytas – 346 311,6 tūkst. Eur arba 95,1 proc., t. y. liko nepanaudota 17 937,8 tūkst. Eur.

Pagrindinės asignavimų plano nevykdymo priežastys – vėluojantys projektavimo ir rangos darbai, užsakytų prekių pristatymas, pakartotinai vykdyti viešieji pirkimai, mokėjimų sumų dalies sulaikymas pagal sutarčių sąlygas, taip pat mokėjimo dokumentai už atliktus darbus pateikti pasibaigus ataskaitiniam laikotarpiui.

Įstaigos biudžeto lėšų mokėtinos sumos 2024 m. gruodžio 31 d. sudarė 13 935,3 tūkst. Eur ir, palyginti su skola 2023 m. gruodžio 31 d. – 8 599,3tūkst. Eur, padidėjo 5 336 tūkst. Eur, iš jų:

1. Liko 1 163,1 tūkst. Eur skola už prekes ir paslaugas, nes sąskaitos už suteiktas paslaugas buvo pateiktos pasibaigus ataskaitiniam laikotarpiui, iš jų: 799,7 tūkst. Eur – už miesto priežiūros ir infrastruktūros gerinimo darbus; 119,4 tūkst. Eur – už komunalines paslaugas (šildymą, elektrą, vandenį, šiukšlių išvežimą);

2. 1 475,9 tūkst. Eur subsidijoms, iš jų: 1 450,2 tūkst. Eur – vežėjų nuostoliams, patirtiems dėl keleivinio transporto paslaugų teikimo visuomenei, kompensuoti; 25,7 tūkst. Eur subsidijoms už šiluminę energiją dėl kainų skirtumo mokėti;

3. 2 090,6 tūkst. Eur socialinėms išmokoms, iš jų 1 713,2 tūkst. Eur socialinei paramai; 377,4 tūkst. Eur kompensacijoms vežėjams mokėti;

4. 2 434 tūkst. Eur kitoms išlaidoms, iš jų: 1 619,2 tūkst. Eur – socialinėms paslaugoms teikti asmenims su sunkia negalia ir šeimoms, patiriančioms socialinę riziką; 589 tūkst. Eur – socialinėms paslaugoms teikti vaikams, likusiems be tėvų globos; 220,2 tūkst. Eur visuomeninės paskirties objektų koncesijos mokesčiams;

5. 6 771,7 tūkst. Eur materialiojo ir nematerialiojo turto įsigijimo išlaidoms, iš jų: 2 188,4 tūkst. Eur – lengvosios atletikos maniežo statybos darbams; 2 083,2 tūkst. Eur – Kėdainių tilto per Nemuno upę statybos darbams.

Mokėtinų sumų, kai įvykdymo terminas praleistas, 2024 m. gruodžio 31 d. nebuvo.

Savivaldybės administracijos 2024 metų veiklos plano finansinėms papriemonėms skirtų lėšų vykdymas pateiktas 1 priede.

**Turto valdymas**

2024 m. gruodžio 31 d. Savivaldybė nuosavybės teise valdė 65 žemės sklypus ir 7 918 nekilnojamojo turto (NT) vienetų (NT vienetas – Nekilnojamojo turto registre įregistruotas nekilnojamasis daiktas (statinys, jo dalis), kuriam suteiktas unikalusis numeris), jų dalis, iš kurių 4 564 – pastatai (patalpos, jų dalys), kurių bendras plotas – 1 160,02 tūkst. kv. m, 3 354 – inžineriniai statiniai. 1 009,86 tūkst. kv. m ploto sudaro negyvenamosios paskirties pastatai, patalpos (1 240 objektų), iš kurių 57 proc. ploto – mokslo paskirties pastatai. Gyvenamosios paskirties pastatai, patalpos (3 324 objektai) sudaro 150,16 tūkst. kv. m ploto, 3 212 NT vienetai įtraukti į Savivaldybės būsto fondo sąrašą (137,64 tūkst. kv. m).

Neplanuojamo naudoti Savivaldybės funkcijoms vykdyti turto kiekis mažinamas jį nuomojant, parduodant, perduodant VĮ Turto bankui ar griaunant. 2024 m. gruodžio 31 d. Savivaldybės valdomo menkaverčio ir neplanuojamo panaudoti turto (pastatų, patalpų, jų dalių) ploto dalis nuo viso valdomo turto (pastatų, patalpų, jų dalių) ploto sudarė2,02 proc. 2024 m. suorganizuoti ir įvykdyti 174 parduodamo nekilnojamojo turto vieši aukcionai, Savivaldybės tarybai pateikti svarstyti 69 sprendimų dėl Savivaldybės būsto ir pagalbinio ūkio paskirties pastatų pardavimo projektai. Sudaryti 89 nekilnojamojo turto pardavimo sandoriai. Turto pardavimo aukciono būdu pajamos – 784,9 tūkst. Eur. Pajamos, gautos pardavus Savivaldybės būstą ir pagalbinio ūkio paskirties pastatus pagal Paramos būstui įsigyti ar išsinuomoti įstatymą, yra 896,5 tūkst. Eur. Pajamos už negyvenamųjų pastatų, patalpų ir kitų statinių nuomą per 2024 m. sudarė 1,26 mln. Eur. Išnuomoti rekonstruoti statiniai Perkūno al. 5 ir Europos pr. 27, Kaune, naujai pastatytas mokslo ir inovacijų centras Karaliaus Mindaugo pr. 50, Kaune. Lietuvos sveikatos mokslų universiteto Kauno ligoninei neatlygintinai naudotis panaudos pagrindais perduotas naujai pastatytas ligoninės pastatas Josvainių g. 2, Kaune. Tinkamos nuomos sutarčių kontrolės ir prevencinio darbo su nuomininkais dėka nėra galiojančių negyvenamosios paskirties turto nuomos sutarčių su ilgalaikėmis skolomis.

Griežta būsto nuomos kontrolė, aktyvus bendradarbiavimas su Kauno miesto socialinių paslaugų centru įgalinant nuomininkus patiems susirasti gyvenamąjį būstą rinkoje ir nustatant nuomininkus, kuriems tikrai reikalinga socialinė pagalba, darė teigiamą įtaką Savivaldybės būsto fondui. Per 2024 metus 67 susigrąžinti savivaldybės būstai buvo įtraukti į Socialinio būsto fondo sąrašą. Remontuotinų būstų skaičius sumažintas 52 proc., 55 perimtų būstų nereikėjo remontuoti ir jie iš karto buvo pateikti nuomai. Išnuomojus atsilaisvinusį būstą, mažėjo laukiančiųjų socialinio būsto eilė. Iš viso socialinio būsto nuomai perduoti 192 butai. 2024 metais Savivaldybės (tarp jų ir socialinio) būsto nuomininkų, kurių skola už nuomą viršija 6 mėnesių būsto nuomos mokesčio sumą, skola sumažėjo 4,49 proc. Gautos pajamos už gyvenamųjų patalpų nuomą sudarė 4,95 mln. Eur.

Įgyvendinant Kelių priežiūros ir plėtros programos finansavimo lėšų naudojimo tvarkos aprašo, patvirtinto Lietuvos Respublikos Vyriausybės 2005 m. balandžio 21 d. nutarimu Nr. 447, nuostatas, kad vienas iš kriterijų skiriant lėšas Savivaldybei yra Nekilnojamojo turto registre įregistruotų kelių ilgis, ypatingas dėmesys skiriamas gatvių kadastriniams matavimams atlikti (tikslinti) ir teisinei registracijai. Per 2024 m. pateikti atlikti (patikslinti) ir įregistruoti Nekilnojamojo turto registre 61 gatvės kadastriniai matavimai ir 348 kelių (gatvių) patikslinti nekorektiški duomenys, įregistruotos 23 naujos gatvės.

2024 metais Savivaldybė nuosavybėn įgijo nekilnojamąjį turtą, patenkantį į kultūros paveldo objekto – Linkuvos dvaro sodybos fragmentų teritoriją Mosėdžio g. 66, 67, 68, 69, 70, 71, 73, 75, 77, Kaune, negyvenamąsias patalpas V. Putvinskio g. 56, žemės sklypą prie Girios ir Vijūkų gatvių, statinius (ar jų dalis) Vilniaus g. 29, S. Daukanto g. 1A, Trakų g. 22A, Laisvės al. 90. Už nupirktą turtą Kauno miesto savivaldybė sumokėjo 594,17 tūkst. Eur. Lietuvos Respublikos Vyriausybei priėmus sprendimus, Savivaldybės nuosavybėn perduotas valstybės turtas – pastatai (jų dalys) Drobės g. 27, 27B, 27E, Drobės g. 29, šilumos tinklai Taikos pr. 127. UAB „Kauno vandenys“ nuosavybėn, didinant jos įstatinį kapitalą, perduoti 263 objektai (vandens tiekimo ir nuotekų šalinimo tinklai), kurių bendra rinkos vertė – 8 168 776,16 Eur.

Buvo tęsiamos žemės sklypų, reikalingų H. ir O. Minkovskių g. rekonstruoti ir Vijūkų g. tiesti, paėmimo visuomenės poreikiams procedūros, taip pat žemės sklypų Raktažolių g. 15, 17, Kaune, dalių, reikalingų žemės sklypams, skirtiems Ateities pl. rekonstruoti ir Kauno pietrytiniam aplinkkeliui tiesti, paėmimo visuomenės poreikiams procedūros.

Siekiant 2024 m. užbaigti nuosavybės teisių atkūrimo procedūras visiems prašymus pateikusiems asmenims, įtrauktiems į Savivaldybės mero 2024 m. vasario 27 d. potvarkiu Nr. M1-153 patvirtintą sąrašą ir pageidavusiems gauti kompensaciją už valstybės išperkamus ūkinės-komercinės paskirties pastatus, gyvenamuosius namus, jų dalis, butus, buvo išmokėtos kompensacijos už natūrą negrąžintą turtą.

Vadovaudamasi Lietuvos Respublikos Vyriausybės 2024 m. sausio 10 d. nutarimu Nr. 32 „Dėl valstybinės žemės sklypų (jų dalių) ir žemės sklypais nesuformuotos valstybinės žemės plotų perdavimo valdyti savivaldybėms patikėjimo teise“, pagal 2024 m. sausio 25 d. priėmimo–perdavimo aktą Nr. 3MŽP-9-(15.2.33 E.) Kauno miesto savivaldybė perėmė 5 151 valstybinės žemės sklypą (ar jų dalis) ir žemės sklypais nesuformuotos valstybinės žemės plotus (4 899 ha) valdyti, naudoti ir disponuoti jais patikėjimo teise. Nesuformuotoje valstybinėje žemėje 2024 m. buvo suformuoti ir Nekilnojamojo turto registre įregistruoti 339 nauji valstybinės žemės sklypai.

Siekiant tinkamai atlikti valstybines (valstybės perduotas savivaldybėms) funkcijas, 2024 m. parengti ir Savivaldybės tarybos posėdžiuose patvirtinti 8 norminiai teisės aktai, reglamentuojantys perduotų Savivaldybei funkcijų valstybinės žemės valdymo ir administravimo srityse atlikimą, 12 naujų administracinių paslaugų kūrimą ir jų vykdymą.

2024 m., įgyvendinant priskirtas naujas funkcijas valstybinės žemės valdymo ir administravimo srityse, parengta per 600 teisės aktų dėl žemės sklypų dalių nustatymo, žemės sklypų (jų dalių) nuomos ar perdavimo neatlygintinai naudotis (panauda), nuomos teisės perleidimo ar įkeitimo, servitutų nustatymo sandoriu ar bendraturčių teisių įgyvendinimo (naudojimosi tvarkos nustatymo); išnagrinėta beveik 1 500 asmenų prašymų dėl valstybinės žemės patikėtinio sutikimų tiesti susisiekimo komunikacijas, inžinerinius tinklus nesuformuotoje valstybinėje žemėje, statyti ar rekonstruoti statinius neišlaikant norminio atstumo, naudoti valstybinę žemę statybos metu ir kita. 2024 m. sudaryti 62 servituto sandoriai, 216 nuomos ir 16 panaudos sutarčių, atliktos 426 žemės sklypų faktinių duomenų patikros vietoje ir surašyti aktai.

Savivaldybės administracijai nuo 2024 m. apskaičiuojant atlyginimą už galimybę statyti ar rekonstruoti statinius išnuomotame valstybinės žemės sklype (jo dalyje), 2024 m. gauti 52 asmenų prašymai, apskaičiuota atlyginimo suma siekė apie 2 mln. Eur, sumokėtos įmokos siekė apie 1,454 mln. Eur, iš jų 50 proc. buvo pervesta į Savivaldybės biudžetą.

**Personalo valdymas**

Pasikeitus Lietuvos Respublikos teisės aktų reikalavimams, Savivaldybės tarybos 2024 m. vasario 13 d. sprendimu Nr. T-7 „Dėl kai kurių Kauno miesto savivaldybės tarybos sprendimų pripažinimo netekusiais galios“ buvo pripažintas netekusiu galios Savivaldybės tarybos 2022 m. gegužės 22 d. sprendimas Nr. T-250 „Dėl didžiausio leistino Kauno miesto savivaldybės administracijos valstybės tarnautojų ir darbuotojų, dirbančių pagal darbo sutartis ir gaunančių užmokestį iš Savivaldybės biudžeto, pareigybių skaičiaus patvirtinimo“ (su visais pakeitimais ir papildymais) ir Savivaldybės administracijos direktoriaus 2024 m. rugsėjo 11 d. įsakymu Nr. A-1095 „Dėl Kauno miesto savivaldybės administracijos struktūros nustatymo“ nustatyta Savivaldybės administracijos struktūra nuo 2024 m. rugsėjo 11 dienos.

Savivaldybės administracijoje 2024 m. gruodžio 31 d. buvo įsteigta 687,5 pareigybių.

2024 metais į darbą Savivaldybės administracijoje priimti 59 darbuotojai: 33 darbuotojai, dirbantys pagal darbo sutartį, ir 26 valstybės tarnautojai. 2024 m. buvo atleisti 45 Savivaldybės administracijos darbuotojai: 28 valstybės tarnautojai ir 17 darbuotojų, dirbančių pagal darbo sutartį.

Darbuotojų atleidimo priežastys buvo šios: 69 proc. – savanoriškais pagrindais, 31 proc. – dėl kitų priežasčių (šalių susitarimu, sulaukus pensinio amžiaus arba sukakus 65 m., dėl perkėlimo į kitą įstaigą tarnybinio kaitumo būdu, dėl ligos, laimėjus konkursą į kitas pareigas ir kitos).

2024 metais Viešojo valdymo agentūrai buvo pateiktas poreikis vykdyti 30 konkursų į Savivaldybės administracijos karjeros valstybės tarnautojų pareigas: 21 konkursas įvyko (16 konkursų atrinkti karjeros valstybės tarnautojai, 5 konkursai įvyko, bet neatrinkti valstybės tarnautojai), o 9 konkursai neįvyko (nebuvo pretendentų, atsiėmė dokumentus arba tiesiog neatvyko į konkursą), sudalyvauta įvykusių konkursų komisijų darbe. Suorganizuotos ir įvykdytos 22 atrankos į Savivaldybės darbuotojų, dirbančių pagal darbo sutartį, pareigas, 2 gebėjimų patikrinimai į laikinųjų valstybės tarnautojų pareigas. Suorganizuota ir įvykdyta 13 konkursų į Savivaldybės biudžetinių ir viešųjų įstaigų vadovų pareigas (10 švietimo ir 3 ne švietimo), įvykdyta 17 naujų įstaigų vadovų priėmimo procedūrų.

2024 m. sausio–vasario mėn. suorganizuoti Savivaldybės administracijos darbo tarybos rinkimai, išrinkta ir nuo 2024 m. vasario 15 d. pradėjo veikti naujos sudėties Darbo taryba.

Įstaigos direktoriaus 2024 m. sausio 12 d. įsakymu Nr. A-33 patvirtintas Savivaldybės administracijos darbo apmokėjimo sistemos nustatymo tvarkos aprašas.

Savivaldybės mero 2024 m. kovo 8 d. potvarkiu Nr. M-246 patvirtintas Savivaldybės biudžetinių švietimo įstaigų vadovų darbo apmokėjimo sistemos nustatymo tvarkos aprašas.

Savivaldybės mero 2024 m. kovo 8 d. potvarkiu Nr. M-245 patvirtintas Savivaldybės biudžetinių įstaigų (išskyrus švietimo įstaigas) vadovų darbo apmokėjimo sistemos nustatymo tvarkos aprašas.

Savivaldybės tarybos 2024 m. spalio 8 d. sprendimu Nr. T-739 patvirtintas Savivaldybės tarybos narių siuntimo į komandiruotes tvarkos aprašas.

Įstaigos direktoriaus 2024 m. liepos 15 d. įsakymu Nr. A-875 pakeistos Savivaldybės administracijos darbo tvarkos taisyklės.

Įstaigos direktoriaus 2024 m. rugpjūčio 1 d. įsakymu Nr. A-943 pakeistas Darbo laiko apskaitos žiniaraščio pildymo tvarkos aprašas.

Savivaldybės mero 2024 m. spalio 3 d. potvarkiu Nr. M-1148 pakeistas Viešųjų įstaigų, kurių savininkė yra Savivaldybė, vadovų darbo apmokėjimo sistemos nustatymo tvarkos aprašas.

Savivaldybės mero 2024 m. spalio 3 d. potvarkiu Nr. M-1147 pakeistas Savivaldybės biudžetinių švietimo įstaigų vadovų darbo apmokėjimo sistemos nustatymo tvarkos aprašas.

Savivaldybės mero 2024 m. spalio 3 d. potvarkiu Nr. M-1146 pakeistas Savivaldybės biudžetinių įstaigų (išskyrus švietimo įstaigas) vadovų darbo apmokėjimo sistemos nustatymo tvarkos aprašas.

Nuo 2024 m. lapkričio 4 d. pradėjo veikti dokumentų valdymo sistemos „Kontora“ nauja posistemė „Savitarna“, per kurią Savivaldybės biudžetinių švietimo įstaigų vadovai, viešųjų įstaigų, kurių savininkė yra Savivaldybė ir kurių buhalterinę apskaitą tvarko biudžetinė įstaiga „Kauno biudžetinių įstaigų buhalterinė apskaita“, vadovai, Savivaldybės biudžetinių įstaigų (išskyrus švietimo įstaigas) vadovai kasmetinių ir nemokamų atostogų ir dirbti nuotoliniu būdu išleidžiami pagal pateiktą prašymą, patvirtinamą arba atmetamą Savivaldybės mero sprendimu.

**Duomenų apsauga ir korupcijai atsparios aplinkos kūrimas**

Vadovaujantis Lietuvos Respublikos korupcijos prevencijos įstatymo 7 straipsniu, Įstaigos direktoriaus 2023 m. lapkričio 30 d. įsakymu Nr. A-2571 patvirtintas Savivaldybės 2023–2025 metų korupcijos prevencijos veiksmų planas (toliau – KP planas). Keliamas tikslas – kurti korupcijai atsparią aplinką Savivaldybėje, tobulinant esamas ir diegiant naujas korupcijos prevencijos priemones, taip sistemingai šalinant korupcijos rizikos veiksnius, didinant Savivaldybės veiklos viešumą ir atvirumą, vykdomų procedūrų skaidrumą ir joje dirbančių asmenų antikorupcinį sąmoningumą ir atsparumą korupcijai.

KP plane apsibrėžti 4 uždaviniai, kuriems įgyvendinti numatytos 22 vykdymo priemonės. KP plano projektas prieš patvirtinimą buvo suderintas su Savivaldybės tarybos Antikorupcijos komisija. 2024 m. pabaigoje posėdžio metu šiai komisijai pristatyta informacija apie KP plano įgyvendinimo progresą.

Laikantis nustatytų terminų 2024 m. vykdyta 17 KP plano įgyvendinimo priemonių.

Mažinant galimybę korupcijos rizikoms atsirasti jau pradiniame Savivaldybės teisėkūros etape ir tobulinant korupcijai atsparios aplinkos Savivaldybėje kūrimo teisinį reglamentavimą, vykdytas visų rengiamų norminių teisės aktų projektų antikorupcinis vertinimas (2024 m. išnagrinėti 187 projektai). Vertintojų kompetencija buvo keliama dalyvaujant STT, VTEK mokymuose, metodiniuose susitikimuose ar atliekant STT vertinimų išvadose pateiktų pastabų ir pasiūlymų analizę. Pažymėtina, kad 2024 m. STT atliktos Savivaldybės veiklos srities korupcijos rizikos analizės išvadoje pastabų ar pasiūlymų dėl galimų korupcijos rizikos veiksnių įtakos analizuotiems procesams sumažinimo Savivaldybei nepateikta.

Tobulinant korupcijai atsparios aplinkos Savivaldybėje kūrimo teisinį reglamentavimą 2024 m. reglamentuota veiksmų Savivaldybėje gavus neteisėtą atlygį tvarka – pirmiausia veiksmai siekiant sustabdyti neteisėtą veiką, to nepavykus padaryti – pranešimo už korupcijos prevenciją atsakingam asmeniui ir teisėsaugos institucijoms teikimas, neteisėto atlygio registracija.

Siekiant užtikrinti Savivaldybėje dirbančio personalo patikimumą, didinti darbuotojų atsparumą korupcijai, antikorupcinį sąmoningumą, netoleranciją korupcijai, 2024 m. Savivaldybės administracijosdarbuotojai praėjo VTEK mokymų kursą tema „Privačių interesų deklaravimas“, į mokymo kursą buvo įtraukta ir interesų konflikto tarnybinėje veikloje sritis (mokymuose dalyvavo 397 darbuotojai); papildomai siųsta įvairi antikorupcinio švietimo informacija, teiktos konsultacijos.

Vykdant Savivaldybės administracijos darbuotojų tolerancijos korupcijai stebėseną, parengtas klausimynas Savivaldybės administracijos darbuotojų bendram požiūriui į korupciją, patirtį ir santykį su korupcinio pobūdžio apraiškomis, požiūriui į korupcijos prevencijos priemonių taikymą, darbuotojų pozicijai dėl galimo korupcijos pasireiškimo Savivaldybės administracijoje, elgsenai ir sąmoningumui įvertinti. Elektroninėje anoniminėje apklausoje dalyvavo 220 Savivaldybės administracijos darbuotojų, buvo parengta apklausos duomenų rezultatų analizė.

Prieš priimant sprendimus dėl asmenų skyrimo į pareigas, perkėlimo į kitas pareigas, atsakomybės sričių nustatymo ir pan., 39 kartus kreiptasi į STT dėl informacijos apie juos pateikimo; tokių asmenų sąrašai patvirtinti Įstaigos direktoriaus įsakymu ir Savivaldybės mero potvarkiu, taip mažinant korupcijos veiksnius.

Užtikrinant Lietuvos Respublikos viešųjų ir privačių interesų derinimo įstatyme nustatytų prievolių, susijusių su privačių interesų deklaravimu, viešųjų ir privačių interesų tinkamu derinimu, vengiant galimų interesų konfliktų, vykdymą, be nuolat vykdomos Savivaldybės administracijos darbuotojų privačių interesų deklaravimo stebėsenos ir analizės, priminimų siuntimo ir konsultacijų, 2024 m. buvo parengtas išsamus tvarkos aprašas, nustatantis Savivaldybės administracijos darbuotojų privačių interesų deklaravimo, darbuotojų nusišalinimo ar nušalinimo nuo privačių interesų konfliktą galinčių sukelti klausimų rengimo, svarstymo ar priėmimo procedūrų vykdymo tvarką, jame nustatytos darbuotojų pareigos ir taikomi apribojimai įgyvendinant interesų konfliktų prevenciją ir kontrolę.

Siekiant didinti priimamų sprendimų ir atliekamų procedūrų skaidrumą, viešumą ir pasitikėjimą savivalda, vykdytos priemonės, orientuotos į įvairių aktualių duomenų viešinimą:

visų Savivaldybės darbuotojų atliekamų funkcijų ir specialiųjų reikalavimų jų pareigybei skelbimas, kad gyventojai galėtų susipažinti, vertinti ir suprasti, kokios kvalifikacijos asmenys dirba Savivaldybėje ir už kokias veiklas jie atsakingi;

duomenų apie vadovaujančias pareigas užimančių asmenų privačius interesus ir turtą skelbimas, taip prisidedant prie skaidresnio sprendimų priėmimo ir didesnio pasitikėjimo savivalda;

Savivaldybės viešųjų pirkimų komisijų personalinių sudėčių ir informacijos apie viešinamas šių komisijų narių privačių interesų deklaracijas skelbimas, didinant pasitikėjimą ir mažinant galimo viešųjų ir privačių interesų konflikto tikimybę;

KP plano ir jo priemonių įgyvendinimo metinių ataskaitų skelbimas, gyventojus informuojant apie Savivaldybės dedamas pastangas korupcijos prevencijos srityje, vykdomas priemones, pasiektus rezultatus ar planuojamus pokyčius;

informacijos apie Savivaldybės nustatytus korupcinio pobūdžio teisės pažeidimus skelbimas, kaip pažeidimų prevencijos priemonė, taip pat gyventojų informavimo kanalas;

įvairios informacijos apie gyventojų galimybę dalyvauti viešose konsultacijose, viešuose susirinkimuose dėl projektinių pasiūlymų, strateginių ar biudžeto dokumentų rengimo ir panašiose iniciatyvose, kitas gyventojų įtraukimo į sprendimų priėmimą veiklas, viešinimas, taip siekiant savivaldybės gyventojus labiau įtraukti į sprendimų priėmimo procesus, didinti pasitikėjimą savivalda ir joje vykstančiais procesais;

didinamas Savivaldybės interneto svetainėje skelbiamos aktualios informacijos korupcijos prevencijos tema kiekis.

2024 m. I ketv. Nacionalinis kibernetinio saugumo centras (NKSC) parengė kibernetinės higienos mokymus (10 temų apie kibernetinį saugumą ir BDAR reikalavimus). Bendradarbiaujant su NKSC mokymus išklausė ir gavo sertifikatus 183 darbuotojai. BDAR mokymai pravesti 40 proc. darbuotojų.

Įstaiga įsitraukė į Valstybės duomenų agentūros (VDA) įgyvendinamą ES projektą „Valstybės informacinių išteklių integravimas į duomenų ežerą“ Nr. 02-008-P-0001. VDA atvėrimui pasiūlyti atrinkti prioritetiniai duomenų rinkiniai. Visiškai atverta 12 duomenų rinkinių.

**Viešieji pirkimai**

Savivaldybės administracija 2024 m. vykdė 692 pirkimus (atvirų konkursų, dinaminių pirkimo sistemų, skelbiamų ir neskelbiamų derybų, projekto konkursų, konkrečių pirkimų pagal dinaminę pirkimų sistemą, mažos vertės pirkimų), iš jų vykdydama CPO funkcijas atliko 11 centralizuotų pirkimų, skirtų daugiau kaip vienos pavaldžios organizacijos poreikiams, 1 pirkimą pagal įgaliojimą, 72 pirkimus pagal pavaldžių įstaigų pavedimus, vykdant VPĮ 821 straipsnio nuostatas. Bendra įvykdytų pirkimų vertė – 148 mln. Eur. Savivaldybės administracijos struktūriniai padaliniai vis geriau inicijuoja pirkimus, juos stambindami, sudarydami preliminariąsias sutartis su keliais tiekėjais, inicijuodami dinaminių pirkimo sistemų sukūrimą, daugiau pirkdami per CPO LT, kas sutrumpina procedūrų trukmę ir supaprastina sutarčių sudarymo tvarką. Pirkimų centralizavimas ženkliai padidino procedūrų efektyvumą ir kokybę, mažino administracinę naštą pavaldžiose įstaigose.

2024 m. atlikus pirkimo procedūras, sudarytų sutarčių vertė, palyginti su pirkimo pradžioje apskaičiuota numatoma pirkimo verte, sumažėjo daugiau kaip 24,5 mln. Eur. Pirkimų efektyvumas buvo užtikrinamas sudarant tiekėjams palankias sąlygas dalyvauti pirkimuose ir konkuruoti. 95,5 proc. visų (išskyrus mažos vertės) įvykusių pirkimų vertės sudaro pirkimai, atlikti taikant kainos ir kokybės kriterijus (Lietuvos vidurkis – 44,9 proc.). Sėkmingai atlikti pirkimai, sudarytos sutartys, jų vertė sumažėjo palyginti su prieš pirkimą planuota verte: Ateities plento tęsinio nuo Palemono g. iki T. Masiulio g., Kaune, 3 atkarpos nuo sankryžos greta tunelio po geležinkeliu Kaunas–Palemonas (Pk 38+50 iki Pk 48+00) statybos darbų pirkime (4,12 mln. Eur), dalies Brastos g., Neries krantinės ir Jurbarko g. rekonstravimo darbų pirkime (4,6 mln. Eur), skirtingų lygių sankryžos ties magistralinio kelio A1 Vilnius–Kaunas–Klaipėda 98,100 km Kauno mieste (ties Ašigalio g.) statybos darbų ir valstybinės reikšmės magistralinio kelio A1 (2,1 mln. Eur), Biržiškų g. ir M. Riomerio g. (nuo Biržiškų g. iki garažų), Kauno mieste, kapitalinio remonto darbų pirkime (1,3 mln. Eur), Kauno mieste esančių laiptų ir požeminių pėsčiųjų perėjų remonto darbų pirkime (1,3 mln. Eur), Rotušės aikštės kapitalinio remonto darbų pirkime (919 tūkst. Eur) ir t. t.

Savivaldybės administracija, kasmet vykdydama centralizuotus pirkimus, šiuo metu turi 31 centralizuoto pirkimo preliminariąsias sutartis ir 5 dinamines pirkimų sistemas, iš jų vieną sudaro 8 skirtingos kategorijos, dėl dar 6 preliminarių sutarčių ir naujų dinaminių pirkimo sistemų sukūrimo pirkimo procedūros šiuo metu atliekamos. 2024 m. pavaldžios organizacijos sudarė 887 pagrindines sutartis Savivaldybės administracijos atliktų centralizuotų pirkimų preliminariųjų sutarčių ir dinaminės pirkimų sistemos pagrindu, kurių bendra vertė – 27,6 mln. Eur. Taip pavaldžių įstaigų administracinė našta sumažinta, atliktų procedūrų kokybė ir atitiktis Viešųjų pirkimų įstatymui maksimaliai užtikrinta.

Darnieji viešieji pirkimai šiuo metu yra viena iš kertinių valstybės viešųjų pirkimų veiklos krypčių ir prioritetų. Šiais pirkimais siekiama demonstruoti tikrą socialinį poveikį visuomenei: užtikrinti prieinamumą ir universalumą, aplinkosaugos tikslų užtikrinimą, atsižvelgti į etiškos prekybos ir sąžiningo darbo užmokesčio mokėjimo klausimus, užtikrinti kokybiškas socialines, kultūros, švietimo paslaugas. Todėl ypač didelis dėmesys skiriamas žaliesiems, socialiniams ir inovatyviems pirkimams.

Atlikdama žaliuosius pirkimus Savivaldybė siekia kuo mažesnio poveikio aplinkai viename, keliuose ar visuose produkto gyvavimo etapuose. Savivaldybės administracijai 2024 m. pavyko pasiekti 97,9 proc. žaliųjų pirkimų nuo visų įvykusių pirkimų vertės (Lietuvos rodiklis – 94,8 proc.). Visuose 2024 m. vykdytuose pirkimuose taikomi aplinkos apsaugos kriterijai, o 100 proc. rezultatas nepasiektas tik dėl galiojančių, prieš kelis metus sudarytų preliminariųjų sutarčių, kurių pagrindu sudaromos pagrindinės sutartys. Kaip žalių pirkimų pavyzdžius galima paminėti 2 elektromobilių, netaršių (100 proc. elektrinis variklis) transporto priemonių, skirtų Savivaldybės administracijos reikmėms, nuomos pirkimą; centralizuotą keleivių vežimo paslaugų pirkimą, kuriame nustatytas reikalavimas naudoti mažiau taršius automobilius (atitinkančius ne mažesnį kaip Euro VI teršalų išmetimo standartą) arba paslaugas teikti transporto priemonėmis, naudojančiomis alternatyvius degalus ar energijos šaltinius; visuomeninės paskirties pastatų projektavimo paslaugų pirkimus, kurių sutartyse nustatomas įpareigojimas paslaugų teikėjui rengiant techninį projektą jame numatyti statyboje naudojamas statybines medžiagas, įrangą, atitinkančias minimalius aplinkos apsaugos kriterijus (jų gamybai sunaudojama mažiau gamtos išteklių ir (ar) sudėtyje yra pakartotinai panaudotų ir (ar) perdirbtų medžiagų, nenaudojama pavojingų cheminių medžiagų, apšvietimui naudojamos taupios lempos, apšvietimo įrangoje privalo būti įdiegti judesio davikliai ar (ir) laiko relės, išjungiančios apšvietimo įrangą, kai patalpoje nėra žmonių ir t. t.); įvairios Savivaldybei ir jos pavaldžioms įstaigoms reikalingos buitinės, kompiuterinės, technologinės įrangos, atitinkančios aukščiausio energinio efektyvumo klasę (prieinamą Lietuvos rinkoje), pirkimus; baldų, kuriuose naudojama sertifikuotų miškų mediena, baldų gamybai naudojamos medžiagos neturi pavojingų cheminių medžiagų, pirkimus ir t. t.

Minėti žalieji reikalavimai nustatomi vadovaujantis Aplinkos apsaugos kriterijų taikymo, vykdant žaliuosius pirkimus, tvarkos aprašu, patvirtintu Lietuvos Respublikos aplinkos ministro 2011 m. birželio 28 d. įsakymu Nr. D1-508 „Dėl Aplinkos apsaugos kriterijų taikymo, vykdant žaliuosius pirkimus, tvarkos aprašo patvirtinimo“.

2023 m. sausio 1 d. įsigaliojo Viešųjų pirkimų įstatymo 17 straipsnio 2 dalies 5 punkto pakeitimai, kurie pirkimo vykdytojams nustatė prievolę įsigyjant prekes, paslaugas ar darbus prisidėti prie socialinių klausimų, pavyzdžiui, sąžiningo darbo užmokesčio mokėjimo, prieinamumo ir tinkamumo visiems naudotojams reikalavimų.

Savivaldybė 2024 m. vykdė socialiai atsakingus pirkimus, kurie sudarė 5 proc. nuo visų sudarytų sutarčių vertės (Lietuvos rodiklis – 4,2 proc.). Daugiausia pirkimuose numatomas sąžiningo darbo užmokesčio mokėjimo kriterijus, taip pat nustatomi prieinamumo ir tinkamumo visiems naudotojams reikalavimai. Sąžiningo darbo užmokesčio mokėjimo kriterijai, už kurių siūlymą tiekėjai gavo papildomus kokybės balus, buvo taikomi pagalbos smurto artimoje aplinkoje pavojų patyrusiems ar patiriantiems asmenims paslaugų pirkime, Savivaldybės nuosavybės teise valdomų gyvenamųjų patalpų (butų) remonto darbų pirkime pagal preliminariąją sutartį ir Savivaldybei nuosavybės teise priklausančių gyvenamųjų pastatų (patalpų) avarinių situacijų padarinių likvidavimo ir skubių remonto darbų pirkime, pagalbos paslaugų su apgyvendinimu asmenims teikimo ir Savivaldybei nuosavybės teise priklausančių ir iš jos nuomojamų patalpų administravimo paslaugų pirkime, būsto pritaikymo asmenims su negalia darbų techninės priežiūros paslaugų pirkime, vaikų žaidimo ir sporto aikštelių atnaujinimo paslaugų pirkime ir kituose pirkimuose, kuriuose papildomi kokybės balai skiriami tiekėjui, kuris siūlo ir įsipareigoja užtikrinti sutarties vykdymo metu pagrindines užduotis atliekantiems įdarbintiems darbuotojams tam tikrą mokėtiną darbo užmokestį, viršijantį minimalų užmokestį. Tokiu būdu siekiama kovoti su šešėline ekonomika ir skatinti tiekėjų socialinę atsakomybę, sąmoningumą mokant sąžiningą darbo užmokestį savo darbuotojams. Sprendžiant dėl šio kriterijaus nustatymo pirkimuose, vertinama, ar pagrindines užduotis vykdantys tiekėjo darbuotojai turi didžiausią tikimybę gauti nesąžiningą darbo užmokestį.

Prieinamumo ir tinkamumo visiems naudotojams reikalavimai nustatomi projektavimo paslaugų, infrastruktūros statybos pirkimuose, viešųjų paslaugų, transporto, viešosios informacijos paslaugų, informacinių technologijų produktų pirkimuose, kurių sąlygos parengiamos taip, kad jose būtų atsižvelgta į neįgaliųjų kriterijus ir tinkamumą visiems naudotojams (tiek asmenims su negalia, tiek kitiems funkcinių sutrikimų turintiems asmenims, taip pat tėvams su mažais vaikais, nėščiosioms).

Vienas iš šio dešimtmečio valstybėje siektinų pokyčių viešajame sektoriuje yra didinti inovacijų paklausą, valstybės inovacijų skatinimo politiką suderinti su viešųjų pirkimų vykdymo praktika ir vykdyti inovatyvius viešuosius pirkimus. Iškeltas tikslas, kad inovatyviems viešiesiems pirkimams skiriamų viešojo sektoriaus investicijų dalis turi nuosekliai didėti, o 2030 m. inovatyvių viešųjų pirkimų dalis nuo visų viešųjų pirkimų turi būti 20 procentų.

Savivaldybės atliktų inovatyvių pirkimų vertės dalis 2024 m. sudarė 4,8 proc. nuo visų sudarytų sutarčių vertės (Lietuvos rodiklis – 0,56 proc.).

2024 m. buvo atliktas sporto inventoriaus dalijimosi stotelių nuomos, priežiūros, mobiliosios aplikacijos įdiegimo paslaugos ir sporto inventoriaus, skirto nuomotis iš dalijimosi stotelių, įsigijimas. Pirkimas priskiriamas inovatyviems pirkimams, nes tokios paslaugos neturi ne tik Kauno, bet ir Lietuvos gyventojai. Stebint šiuolaikinės visuomenės problemas ir kylančias bėdas dėl gyventojų mažo judėjimo ir fizinio aktyvumo trūkumo, Savivaldybė šiuo inovatyviu pirkimu prisidėjo prie sveikesnės gyvensenos skatinimo: sporto inventoriaus prieinamumas skatino gyventojus dalyvauti fizinėje veikloje, naujos sporto prekės ir technologijos didino gyventojų susidomėjimą ir motyvaciją dalyvauti fizinėje veikloje, reguliari inventoriaus priežiūra ir kokybės kontrolė užtikrino, kad prekės veiks tinkamai ir saugiai. Tai yra svarbu norint išlaikyti žmonių pasitikėjimą ir skatinti aktyvumą, bendruomenės įtraukimas ir jų poreikių tenkinimas gali padėti sukurti palankią aplinką fiziniam aktyvumui. Planuotos pirkimo apimtys buvo padidintos gavus ES priemonės „Padidinti inovacijų paklausą Lietuvoje išnaudojant viešųjų pirkimų potencialą“ lėšas. Šis inovatyvus pirkimas Inovacijų agentūros ir Viešųjų pirkimų tarnybos buvo atrinktas iš visos Lietuvos pirkimų ir jam skirtas minėtos priemonės finansavimas.

Kitas inovatyvus pirkimas (Pagalbos paslaugų su apgyvendinimu asmenims teikimo ir Savivaldybei nuosavybės teise priklausančių ir iš jos nuomojamų patalpų administravimo paslaugų pirkimas) buvo atliktas sprendžiant socialinius iššūkius. Šiuo pirkimu buvo siekiama prisidėti prie viešųjų paslaugų veiksmingumo ir efektyvumo didinimo, kylančių problemų su socialiniame būste gyvenančių asmenų įveiklinimu, įgalinimu savarankiškai gyventi ir integruotis į visuomenę sprendimu pateikiant naujoviškus sprendimo būdus. Pagalbos prašantiems kauniečiams, išgyvenantiems krizes šeimoje, negalią ar kitus laikinus sunkumus, suteikiamas ne tik suremontuotas, apstatytas baldais ir būtina įranga būstas, bet ir teikiama psichologinė, socialinė ir profesinė pagalba. Asmenys bus mokomi tinkamai tvarkyti finansus, jiems bus padedama persikvalifikuoti, įsidarbinti ar susitvarkyti savarankiškos veiklos dokumentus. Šios kompleksinės paslaugos atitinka inovatyvaus pirkimo esmę, nes tai iš esmės naujos socialinės paslaugos, apimančios inovatyvaus organizacinio metodo diegimą, siekiant padėti spręsti visuomeninius socialinius uždavinius.

Savivaldybės administracija, atlikdama viešuosius pirkimus, taip pat sprendžia ir užtikrina Viešųjų pirkimų įstatymo nustatyta tvarka nacionalinio saugumo klausimus – tikrina tiekėjų, subtiekėjų, ūkio subjektų, kurių pajėgumais remiamasi, gamintojų, šiuos subjektus kontroliuojančių asmenų ir jų tiekiamų prekių, teikiamų paslaugų atitiktį nacionalinio saugumo reikalavimams. Tai sukelia sunkumų atliekant tiekėjų ir jų siūlomų prekių, paslaugų atitikties nacionalinio saugumo reikalavimams patikrą, nes sudėtinga gauti informaciją apie gamintoją, tiekėją, kontroliuojančius asmenis. Tai turi įtakos viešųjų pirkimų procedūrų terminams, pasiūlymų vertinimo tvarkai, nacionalinio saugumo nuostatų taikymui, centralizavimo procesui ir kt. Tačiau taip ne tik užtikrinamas nacionalinio saugumo reikalavimus neatitinkančių tiekėjų, prekių, paslaugų ir darbų eliminavimas iš viešųjų pirkimų, bet ir įsigyjama kokybiškesnių produktų.

2024 m. buvo sudarytos 637 viešojo pirkimo sutartys, kurių bendra vertė siekė 149 mln. Eur. Iš konkursų dalyvių gautos ir išnagrinėtos 32 pretenzijos dėl pirkimo procedūrų, tik 2 buvo iš dalies pagrįstos (išnagrinėjus pretenzijas, buvo patikslintos techninės specifikacijos). Dėl 2 pirkimų 2024 m. tiekėjai inicijavo teismo procesus, tačiau abiem atvejais Savivaldybė apgynė savo priimtus sprendimus ir sudarė sutartis.

**Koncesijos**

2024 m. baigtas tarptautinis konkursas ir 2024 m. vasario 19 d. sudaryta koncesijos sutartis dėl projekto „Kauno sporto halės ir S. Dariaus ir S. Girėno stadiono valdymo modelio įgyvendinimas“ koncesijos suteikimo ir vykdymo, kuri visa apimtimi įsigaliojo 2024 m. kovo 19 dieną. Pagal šią sutartį privatus subjektas iki 2024 m. gruodžio 31 d. Savivaldybei sumokėjo 190 813 Eur koncesijos mokesčio.

Privačiam subjektui valdant Dariaus ir Girėno stadioną jame įvyko 4 Lietuvos futbolo rinktinės rungtynės, 5 UEFA moterų iki 19 metų futbolo čempionato („*UEFA Womens Under-19 Championship*“) rungtynės, 12 FK „Kauno Žalgiris“ rungtynių su kitomis Lietuvos futbolo A lygos komandomis, 2 LFF taurės (pusfinalio ir finalo) rungtynės. Lietuvos lengvosios atletikos federacija organizavo 2 LLAF taurės varžybas ir 2 Baltijos daugiakovės čempionato varžybas. Stadione įvyko Ed’o Sheeran’o du koncertai, kuriuose iš viso dalyvavo daugiau kaip 79 tūkst. žiūrovų, ir Jessicos Shy koncertas, pritraukęs 37,6 tūkst. žiūrovų. Nuo 2024 m. lapkričio 22 d. dalyje stadiono ant bėgimo takų buvo išlieta ledo aikštė ir joje iki metų pabaigos masiniuose čiuožimuose čiuožė daugiau kaip 13 tūkst. žmonių.

Greta stadiono esantys teniso kortai buvo išnuomoti 1,9 tūkst. valandų, juose sportavo daugiau kaip 7 tūkst. asmenų.

Kauno sporto halėje privačiam subjektui vykdant įpareigojimą, kad viešosios paslaugos turi sudaryti ne mažiau kaip 76 proc. darbo laiko, 92 proc. užimtumo sudarė neformalusis ugdymas, daugiausia vykdant tinklinio, meninės gimnastikos, badmintono ir fechtavimo treniruotes.

Privačiam subjektui pagal koncesijos sutartį valdant „Žalgirio“ areną, 2024 m. jos didžiojoje salėje įvyko 130 renginių (daugiau kaip 1 000 žiūrovų), kuriuose apsilankė 879 tūkst. žiūrovų. Apie 100 mažų (iki 400 žiūrovų) renginių (konferencijos, koncertai, diplomų įteikimai ir pan.) įvyko amfiteatro erdvėje.

Koncesininko valdomos „Girstučio“ kultūros ir sporto rūmų, Kovo 11-osios g. 26, Kaune, pramoginė ir sportinė dalys 2024 m. veikė 11 mėnesių, po 16 valandų per dieną, vidutiniškai apsilankydavo po 1 000 paslaugų gavėjų per dieną, plaukimo užsiėmimus lankė per 2 000 vaikų. Koncesininkas sumokėjo Savivaldybei 29 tūkst. Eur koncesijos mokestį.

Vykdant stoginių viešojo transporto keleivių stotelėse koncesijos sutartį, pagal kurią koncesininkas savo lėšomis keleiviams įrengia ir prižiūri stogines, o pajamas gauna už reklamos skleidimą dalyje stoginių įrengtų reklamos stendų, 2024 m. įrengta ir perduota dar 3 naujos stoginės. Bendras koncesininko lėšomis įrengtų naujų stoginių skaičius Kaune – 478, o joms išleista daugiau kaip 2,9 mln. Eur (su PVM). Be to, 2024 m. koncesininkas savo lėšomis pagal Savivaldybės prašymus po gatvių remonto į kitas stoteles perkėlė 3 stogines. 2024 m. kai kurių stoginių reklamos stenduose koncesininkas įrengė kinetinio (kintančio) vaizdo reklamų ekranus, tai taip pat pagerino miesto įvaizdį.

**Užsienio ryšiai**

Kauno miesto tarptautinio bendradarbiavimo srityje 2024 metai buvo itin aktyvūs. Įvyko daug susitikimų, renginių ir vizitų, kuriuose dalyvavo užsienio šalių diplomatinių atstovybių, miestų partnerių, kitų Lietuvos ir užsienio organizacijų atstovai. Taip buvo stiprinamas miesto matomumas ir toliau puoselėjami miesto tarptautiniai ryšiai.

Kaip ir ankstesniais metais, 2024 m. buvo aktyviai bendradarbiaujama su Lietuvos ir užsienio šalių diplomatinėmis atstovybėmis, siekiant plėsti Kauno miesto matomumą ir reprezentatyvumą. Užsienio šalių ambasados ir institucijos savo iniciatyva aktyviai jungėsi ir padėjo įgyvendinti mieste organizuojamus kultūros renginius. 2024 m. įvyko susitikimai su Indijos, JAV, Rumunijos, Čekijos, Vengrijos, Ukrainos, Argentinos ir Norvegijos ambasadoriais.

2024 metais taip pat buvo organizuojami jau tradicija tapę kasmetiniai renginiai, pristatantys Kauno miesto tarptautiškumą – ryšius su užsienio miestais partneriais. Visi tarptautiniai renginiai buvo organizuoti bendradarbiaujant su susigiminiavusiais miestais, ambasadomis ir vietos organizacijomis. Visą kovo mėnesį Kaune vyko Frankofonijos mėnesiui pažymėti skirtas renginių ciklas. Balandžio ir gegužės mėnesiais vyko „Skandinavijos dienos Kaune 2024“, prisidėta prie renginių ciklo „Japonijos dienos Kaune WA“ organizavimo. Renginių ciklo „Skandinavijos dienos Kaune 2024“ metu pasitelkiant šiaurės šalių miestų partnerius buvo organizuotas tarptautinis forumas, kuriame Kauno ir Lietuvos mokykloms buvo pristatytos įžvalgos ir vertinga patirtis siekiant užkirsti kelią psichiką veikiančių medžiagų vartojimui mokinių tarpe. Organizuoti renginiai buvo vertingi dėl gausybės reikšmingų veiklų, jos leido gyventojams ir miesto svečiams nemokamai susipažinti su užsienio šalių kultūromis, įvairiomis švietimo ir kultūrinėmis iniciatyvomis.

Siekiant toliau plėtoti Kauno bendradarbiavimą su miestais partneriais, buvo organizuojami nuotoliniai ir kontaktiniai susitikimai su miestų partnerių savivaldybių atstovais, aptariami bendradarbiavimo, kultūros, švietimo ir krizių valdymo klausimai. Su partneriais iš Balstogės (Lenkija) vyko susitikimas krizinių situacijų valdymo klausimais. Ieškant sprendimų, padėsiančių užtikrinti energetiškai efektyvesnę ir tvaresnę transporto sistemą Kauno mieste, vyko susitikimai miestuose partneriuose – susipažinta su vystoma tramvajų sistema Torunėje (Lenkija) ir planuojama diegti sistema Brešoje (Italija), gilintasi į projektų planavimą, įgyvendinimą ir eksploatavimą.

2024 metais buvo paminėta Kauno ir Brno (Čekija) bendradarbiavimo 30 metų sukaktis. Ta proga buvo suorganizuotas renginių ciklas „Pažink Čekiją Kaune“. Visi renginiai buvo nemokami ir prieinami miestiečiams. Vyko Kauno ir Brno vaikų krepšinio ir tinklinio klubų turnyrai, vaikų piešinių ir Brno 3D formato modernizmo pastatų parodos, buvo parodytas kino filmas kino centre „Romuva“, vyko koncertai, proto mūšiai ir interaktyvios čekų kalbos pamokėlės moksleiviams.

Siekiant didinti Kauno miesto matomumą buvo prisidėta prie renginių organizavimo užsienyje. Organizuotas Kauno ir Brno (Čekija) bendradarbiavimo 30-mečio paminėjimas Čekijoje (Kauno bigbendo koncertas, Kauno tarpukario modernizmo architektūrą pristatanti fotografijų paroda, jaunųjų sportininkų varžybos), taip pat Kauno ir Lipės apskrities (Vokietija) bendradarbiavimo 35-mečio sukaktis Vokietijoje (Kauno tarpukario modernizmo architektūrą pristatanti fotografijų paroda).

Kauno miesto užsienio partnerių tinklo dėka Kauno miesto mokyklos plėtojo esamus ir mezgė naujus ryšius, sėkmingai dalyvavo tarptautinių mainų skatinimo projektuose, miestų partnerių organizuotose sporto varžybose.

Taip pat buvo priimtos įvairios užsienio delegacijos, kurios išreiškė susidomėjimą susipažinti su Kauno miesto patirtimi įvairiose srityse. Vizitų metu delegacijos susipažino su gerąja patirtimi organizuojant renginius, aptarė miestų ir mokyklų bendradarbiavimą, švietimo stiprinimo iniciatyvas, migracijos po studijų klausimus ir kvalifikuotų darbuotojų išsaugojimo strategijas. Buvo sulaukta užsienio svečių iš Balstogės (Lenkija), Brno (Čekija), Kava de Tirenio (Italija), Liuleo (Švedija), Lvivo (Ukraina), Liepojos (Latvija), Hirošimos (Japonija), Yaotsu (Japonija), Hiracukos (Japonija), Fukuyamos (Japonija) miestų.

2024 metais buvo tęsiama Kauno miesto veikla tarptautinėse organizacijose. Kaip ir kasmet, Kaunas tęsė sėkmingą ir aktyvų dalyvavimą Baltijos miestų sąjungos (BMS) veikloje: Kauno atstovai dalyvavo BMS Valdybos, Kultūros miestų komisijos posėdžiuose, kuriuose buvo sprendžiamas kultūros ir kūrybinių industrijų vaidmuo reaguojant į įvairius iššūkius, su kuriais susiduria vidutinio dydžio miestai ir miesteliai Baltijos jūros regione, nagrinėtos socialinio atsparumo temos. Taip pat dalyvauta BMS organizuotoje tarptautinėje krizių valdymo konferencijoje. Birželio mėnesį Gdanske (Lenkija) vykusiose Tarptautinėse Hanzos dienose Kaunas buvo pristatytas kaip šiuolaikiškas, modernus miestas, išsiskiriantis savo tarpukario architektūra, ištisus metus vykstančiais tarptautiniais renginiais. Papildomam Kauno miesto reprezentavimui buvo suorganizuoti Kauno ansamblio „Ainiai“ pasirodymai. Taip pat dalyvauta tinklo *Europos miestai prieš narkotikus* (ECAD) susitikimuose, kuriuose aptartos narkotikų vartojimo ir prevencijos temos. Birželio mėnesį Kauno miestas organizavo nuotolinę ECAD merų konferenciją, kurioje dalyvavo daugiau kaip 70 dalyvių iš Lietuvos ir užsienio miestų. Konferencijos tikslas – su ECAD miestais nariais apsikeisti patirtimi ir praktika, rasti galimus sprendimus vis didėjančiai priklausomybių problemai spręsti, didinti miestų sąmoningumą ir aktyviai dirbti stiprinant prevenciją. ECAD projekto „Sveikatą stiprinančių tinklų kūrimas – informuotumo apie psichoaktyviųjų medžiagų vartojimo prevencijos modelius Baltijos miestuose“ rėmuose organizuotas seminaras „Ekspertai imasi veiksmų“, kurio metu susitiko Talino, Rygos ir Kauno miesto savivaldybių ekspertai (sveikatos skyrių atstovai, visuomenės sveikatos biuro atstovai) ir pasidalijo gerąja prevencijos patirtimi organizuojant „Prevencijos dienas“ jų miestuose ir iniciatyvomis Baltijos šalių miestuose.

**Urbanistinė plėtra**

2024 m. parengta Savivaldybės teritorijos bendrojo plano sprendinių stebėsena. Stebėsenos rezultatai yra esminiai tolesniam miesto planavimui, nes jie parodo, kurie sprendiniai veikia sėkmingai, o kuriuos reikia koreguoti ar keisti, taip pat identifikuoja naujas problemas ar galimybes, į kurias reikia atsižvelgti atnaujinant Bendrąjį planą. Atsižvelgiant į tai, pradėtos Savivaldybės teritorijos bendrojo plano keitimo procedūros. Bendrasis planas yra pagrindinis strateginis dokumentas, nustatantis ilgalaikę miesto plėtros viziją ir konkretų teritorijų panaudojimą. Pakoreguotas Bendrasis planas sudarys geresnes sąlygas miesto plėtrai, pagerins verslo ir gyvenamųjų teritorijų darnų tarpusavio vystymąsi.

Priimti sprendimai ir vykdomos tokių miestui svarbių teritorijų planavimo dokumentų rengimo procedūros: patvirtintas Veršvos kraštovaizdžio draustinio specialiojo plano koregavimas, detaliųjų planų koregavimas / keitimas – Pietrytinio aplinkkelio, J. Bakanausko g. (Europos pr.), detaliųjų planų patvirtinimas – Steigiamojo Seimo aikštės ir gretimos teritorijos, R. Kalantos g. 130, Linkuvos dvaro, Gervių g. 9, Vijūnų g. 2.

Rengiamas Žemosios Fredos bendrojo plano keitimas, daugiabučių namų kvartalų schemos. Parengtos bandomosios sovietinių daugiabučių namų kvartalų architektūrinės koncepcijos (40 schemų) – tai įvadas į daugiabučių namų sklypų (kvartalų) schemų formavimą.

Rengimo stadijoje yra šių žemės sklypų detalieji planai (DP): Vytauto parko (Perkūno al. 4, 4A, 4B, 4C), Vydūno al. 4 DP keitimas, Lakūnų pl. 1 DP keitimas, Kauno Aleksoto inovacijų pramonės parko teritorijos Europos pr. 27 DP koregavimas, Laisvės al. 17 DP keitimas, H. ir O. Minkovskių g. 35, 37, 39; švietimo įstaigų detalieji planai: Vijūkų g. 78, Kariūnų pl. 5, Vaišvydo g. 28, Baltijos g. 30, Šarkuvos g. 30.

Pabaigtos nuosavybės teisų į turėtą laisvą (neužstatytą) žemę atkūrimo procedūros. Parengtas Savivaldybės mero potvarkis „Dėl žemės sklypų, skirtų nuosavybės teisėms atkurti, projektavimo proceso Kauno miesto savivaldybėje pabaigos“. Kauno miesto savivaldybės teritorijoje natūra grąžintinos žemės plotų žymėjimas kartografinėje medžiagoje baigiamas.

Savivaldybės administracija 2024 metais baigė ir patvirtino 79 žemės sklypų kompleksinio planavimo dokumentus, pabaigė 267 žemės sklypų formavimą, pakeitė 68 sklypų paskirtį ar naudojimo būdą.

Anksčiau atliktos studijos pagrindu buvo rengiamas Žemosios Fredos bendrojo plano keitimas. Atlikta Lakūnų plento ir Aleksoto turgaus teritorijos urbanistinė analizė. Įvyko kūrybinės dirbtuvės dėl Kauno miesto daugiabučių namų kvartalų planuojamų teritorijų.

2024 metais suderinti projektiniai pasiūlymai: universalaus sporto paskirties komplekso (Veiverių g. 132) nauja statyba; Prezidento Valdo Adamkaus gimnazijos mokslo paskirties pastato (Šeštokų g. 30) rekonstravimas; rekonstravimas į sporto paskirties pastatą ir garažų paskirties pastato 3g1p rekonstravimo į sporto paskirties inžinerinį statinį (S. Dariaus ir S. Girėno g. 29A); mokslo paskirties pastato (A. Stulginskio g. 61) rekonstravimo projektas; gydymo (poliklinikos) paskirties pastato (A. Mickevičiaus g. 2) statybos projektas; tarptautinius reikalavimus atitinkančios irklavimo trasos įrengimo Kauno miesto Lampėdžio karjere projektiniai pasiūlymai; mokyklos pastato (Vytauto pr. 50) rekonstravimo projektas; pėsčiųjų tilto per Neries upę nuo Brastos g. 32 iki teritorijos šalia žemės sklypo Jonavos g. 1A, Kaune statybos projektas; Sąjungos aikštės sutvarkymo projektas; darželio pastato (Kalniečių g. 245A) teritorijos pritaikymo transporto judėjimui ir ŽN patekimo į pastatą projektas; Girstupio parko sutvarkymo projektas ir naujų inžinerinių statinių (takų, aikštelių) statyba.

Priimti sprendimai dėl statybą leidžiančių dokumentų šiems miestui svarbiems objektams: susisiekimo infrastruktūros srityje numatomi keli svarbūs pėsčiųjų tunelių projektai – tunelio ir krantinės atnaujinimas tarp Karaliaus Mindaugo prospekto ir V. Kuzmos gatvės, įskaitant krantinės kapitalinį remontą. Taip pat planuojamas pėsčiųjų tunelio ir jo prieigų rekonstravimas tarp Karaliaus Mindaugo prospekto ir Birštono gatvės. Gatvių infrastruktūrai gerinti numatyti keli stambūs projektai: Vandžiogalos plento rekonstravimas, Ateities plento pratęsimas nuo Kauno–Palemono geležinkelio tunelio link T. Masiulio gatvės, skirtingų lygių sankryžos statyba magistraliniame kelyje A1 ties Ašigalio gatve, H. ir O. Minkovskių gatvės rekonstravimo pirmasis etapas. Miesto viešųjų erdvių atnaujinimui taip pat skirta nemažai dėmesio. Planuojama sutvarkyti Liepų alėjos skverą tarp Vyčio Kryžiaus gatvės ir Garliavos plento, atnaujinti Rotušės aikštę, rekonstruoti amfiteatrą Kauno pilies gynybiniame griovyje Papilio gatvėje. Taip pat numatoma įrengti vaikų žaidimų aikštelę Santakos parke ir sutvarkyti Vijūkų skverą su naujais takais ir aikštelėmis. Kultūros ir sveikatos priežiūros infrastruktūrai skirti keli svarbūs projektai: M. K. Čiurlionio koncertų centro su požemine automobilių stovėjimo aikštele statyba H. ir O. Minkovskių g. 31, Aleksandro Jogailaičio paminklo statyba, administracinio pastato rekonstravimas į polikliniką A. Mickevičiaus g. 2, gydymo paskirties (infekcinių ligų) pastato Eivenių g. 2 statybos projektas. Švietimo infrastruktūros plėtrai numatyta nauja švietimo įstaiga Romainiuose – mokyklos pastato Vijūkų g. 78 statyba. Visi šie projektai yra kompleksinės miesto plėtros dalis, siekiant pagerinti gyventojų gyvenimo kokybę, susisiekimo galimybes ir viešųjų paslaugų prieinamumą.

Būtina paminėti, kad Lietuvos Respublikos aplinkos ministras konferencijos metu pademonstravo kaip pavyzdį Kauno miestą, kuriame statybos leidimų išdavimo procesas vyksta sklandžiausiai: išduota ne tik daugiausia statybos leidimų (919) bet ir nustatytais terminais.

Rengiama kairiosios Neries krantinės nuo Kleboniškio (A. Meškinio) tilto iki P. Vileišio tilto ir Jonavos gatvės su besiribojančiomis teritorijomis urbanistinio vystymo studija. Parengta dešiniosios Nemuno krantinės nuo M. K. Čiurlionio tilto iki Vytauto Didžiojo tilto ir besiribojančių teritorijų – Karaliaus Mindaugo pr. ir Nemuno salos – urbanistinė plėtojimo studija. Jos rezultatai naudojami tolesniems teritorijų planavimo dokumentams rengti ir konkretiems sprendimams priimti, siekiant sukurti patrauklią ir funkcionalią viešąją erdvę. Paskelbtas administracinio pastato ir viešosios erdvės su požeminiu garažu Jonavos g. 1F statybos architektūrinės idėjos konkursas, šis objektas turėtų tapti reprezentaciniu Savivaldybės objektu. Šiuo projektu siekiama sukurti inovatyvius sprendimus, orientuotus į viešųjų erdvių atvirumą ir funkcionalumą.

**ES ir kitų šaltinių finansuojamų projektų įgyvendinimas**

Savivaldybės administracija, pasinaudodama ES struktūrinių fondų lėšomis, sėkmingai užbaigė visų ankstesnio programavimo periodo Kauno miesto integruotos teritorijų vystymo programos projektų įgyvendinimą, bendra įgyvendintų projektų vertė siekė daugiau kaip 159,6 mln. Eur ES lėšų.

2024 m. spalio 2 d. atidarytas Aleksoto inovacijų pramonės parkas – vienas svarbiausių ES lėšomis finansuotų Kauno objektų. Atidarymo metu buvo pristatytas naujas parko pavadinimas – ALEX Kauno inovacijų parkas – ir įsikūręs pirmasis investuotojas – biotechnologijų įmonė.

2024 m. pabaigoje užbaigti Mokslo ir inovacijų sklaidos centro mokslo muziejaus „Mokslo sala“ įkūrimo darbai: įrengta 140 objektų ilgalaikė ekspozicija, modernus planetariumas, kuriasi STEAM laboratorijos, vykdomos įvairios kultūrinės ir edukacinės veiklos.

2024 m. užbaigti įgyvendinti ES bendrosios mokslinių tyrimų ir inovacijų programos „Horizontas 2020“ lėšomis finansuojami projektai: „Ateities urbanistinių centrų įveiklinimas, pasitelkiant kultūra ir kūrybiškumu grįstas pokyčių strategijas (santrumpa angl. *„T-Factor“*)“ ir „Bendradarbiavimas gamybos srityje, siekiant vystyti žiedinę ekonomiką. Bendruomeninis aspektas (santrumpa angl. „*POP-Machina*“)“. Bendrai pritraukta apie 330 tūkst. eurų ES lėšų.

2024 m. pateikti 5 projektų su partneriais įgyvendinimo planai, skirti gerinti sveikatos priežiūros paslaugas Kaune: „Ambulatorinės slaugos paslaugų namuose kokybės ir prieinamumo gerinimas Kauno mieste“, „Sveikatos priežiūros paslaugų kokybės ir prieinamumo gerinimas Kauno mieste“, „Sveikatos priežiūros paslaugoms teikti reikiamos infrastruktūros modernizavimas Kauno miesto sveikatos centre“, „Sveikatos priežiūros specialistų rengimas ir pritraukimas Kauno miesto sveikatos centre“, „Kauno miesto sveikatos centro veiklos modelio diegimas“. Bendra sveikatos srities projektų vertė siekė 9,7 mln. Eur, šie projektai 100 proc. finansuojami ES, EGADP ir VB lėšomis.

2024 metų pradžioje sėkmingai baigtas įgyvendinti projektas „Bendruomeninių apgyvendinimo bei užimtumo paslaugų asmenims su proto ir (arba) psichikos negalia plėtra Kauno mieste“. Įrengti grupiniai gyvenimo namai, dienos užimtumo centrai ir socialinės dirbtuvės. Siekiant veiklų tęstinumo, 2024 m. gegužę pradėtas įgyvendinti projektas „Perėjimas nuo institucinės globos prie bendruomeninių paslaugų Sostinės regione, Vidurio ir vakarų Lietuvos regione“, pagal kurį įgyvendinamos dvi skirtingo pobūdžio veiklos – teikiamos atvejo vadybininko ir socialinių dirbtuvių paslaugos.

2024 m. kovą buvo pradėta įgyvendinti Tūkstantmečio mokyklų II programa, kurioje dalyvaujančioms 11 Kauno miesto švietimo įstaigų buvo skirta daugiau kaip 25 mln. Eur suplanuotoms pažangos plano veikloms įgyvendinti: mokyklų vadovų ir kitų pedagoginių darbuotojų kompetencijų stiprinimas, infrastruktūros kūrimas, plėtra ir atnaujinimas; mokyklų veiklos tobulinimas keturiose srityse: lyderystė veikiant, įtraukusis ugdymas, kultūrinis ugdymas, STEAM ugdymas. 2024 m. pradėjus įgyvendinti numatytas veiklas buvo siekiama užtikrinti tolygų mokinių pasiekimų lygį ir sukurti integralias, optimalias ir kokybiškas įtraukiojo ugdymo sąlygas visiems savivaldybės mokiniams, užtikrinant veiklų tęstinumą.

Pateikta paraiška kartu su partneriais įgyvendinti *Fort-Union* projektą, finansuojamą pagal *INTERREG Lietuva–Lenkija* programą, taip pat gautas Europos Komisijos finansavimas pagal Europos kultūros paveldo ženklo programą projektui *Re:Union*.

Pateikta konkursinė paraiška pagal LIFE programos priemonę *Europos miestų gebėjimai* penktąjį kvietimą (angl. *European City Facility*) ir pritrauktas dalinis finansavimas (60 tūkst. Eur dotacija) galimybių studijos dėl naujų didelio našumo viešojo transporto rūšių parengti.

2021–2027 m. ES struktūrinių fondų lėšų programavimo periodui buvo rengiamas (ir nuolat atnaujinamas) Kauno regiono plėtros planas, parengta ir 2024 m. birželio 11 d. patvirtinta Tvarios Kauno miesto plėtros 2024–2029 metų strategija, kurios pagrindu yra rengiami ir teikiami ES finansavimui gauti nauji projektai. Rengiant strategiją, buvo pasirinktos trys Kauno miestui svarbios sritys: miesto žaliųjų erdvių (parkų, skverų) sutvarkymas, švietimo įstaigų rekonstravimas ir statyba, darnaus judumo (pėsčiųjų ir dviračių takai, tiltai) projektai. Pradėjus įgyvendinti šią strategiją, siekiant padidinti viešųjų paslaugų prieinamumą ir kokybę, 2024 m. III–IV ketv. buvo pateikta 12 projektų: „Kauno Vaišvydavos mokyklos pastato (Vaišvydo g. 28) rekonstravimas“, „Kauno Tirkiliškių mokyklos-darželio (Dvarų g. 49) pastato rekonstrukcija“, „Kauno Tirkiliškių mokyklos-darželio (M. Yčo g. 2) pastato rekonstrukcija“, „Vaikų darželio pastato Vijūkų g. 78, Kaune, statyba“, „Vaikų darželio pastato Vijūkų g. 78, Kaune, statyba“, „Kovo 11-osios parko atgaivinimas“, „Naugardiškių parko atgaivinimas ir įveiklinimas“, „Naujakurių skvero atgaivinimas ir įveiklinimas“, „Baltų pr. pėsčiųjų ir dviračių tako įrengimas“, „Chemijos g. pėsčiųjų ir dviračių tako įrengimas“, „Baltijos g. pėsčiųjų ir dviračių tako įrengimas“, „Dviračių ir pėsčiųjų tilto iš Nemuno salos į Aleksotą statyba“. Įgyvendinus šiuos ir kitus planuojamus projektus į Kauno miestą bus pritraukta beveik 80 mln. Eur ES investicijų.

**Susisiekimo sistemos vystymas**

2024 m. buvo įdiegta Kauno miesto techninių eismo reguliavimo priemonių informacinė sistema. Sistema skirta kaupti ir tvarkyti duomenis apie eismo saugumą užtikrinančių techninių eismo reguliavimo priemonių būklę ir priežiūrą. Sistema taip pat skirta kurti unikaliems (individualiems) vertikaliesiems kelio ženklams. Prisijungimai suteikti Savivaldybės administracijos Viešosios tvarkos skyriaus specialistams ir policijos atstovams.

2024 m. buvo parengta galimybių studija dėl naujos didelio našumo viešojo transporto rūšies, siekiant užtikrinti energetiškai efektyvesnę ir tvaresnę transporto sistemą Kauno mieste (toliau – Studija). Studijos rengimo metu išrinkta alternatyvi didelio našumo viešojo transporto rūšis – tramvajus, parinktos tinkamiausios trasos ir įgyvendinimo etapai.

2024 m. buvo įrengta Kauno senamiesčio mažos taršos zona. Siekiant spręsti minėtas taršos ir transporto srautų problemas, Savivaldybė senamiestyje įdiegė mažų emisijų zonos sistemą. Vienuolikoje įvažiavimo į Kauno senamiestį ir išvažiavimo iš jo vietų buvo įrengtos išmaniosios kameros ir švieslentės, fiksuojančios į mažų emisijų zoną įvažiuojančias ir iš jos išvažiuojančias transporto priemones, nuskaitančios jų valstybinius numerius ir įvertinančios, ar transporto priemonė atitinka keliamus emisijos reikalavimus. Sukurtoje informacinėje sistemoje sudaryta galimybė fiksuoti įvažiuojančių ir išvažiuojančių automobilių valstybinius numerius, jų buvimo laiką, mokėjimo tarifus, leidimus, sudaryti specifinius sąrašus (pvz., aptarnaujančio personalo, gyventojų, neįgaliųjų ir pan.), kuriems galėtų būti taikomi skirtingi (ne)mokėjimo tarifai.

Siekiant padidinti eismo saugumą, 2024 metais horizontaliuoju ženklinimu iš viso buvo paženklinta 37 063,44 kv. m Kauno miesto gatvių, tai sudarė 16,54 proc. visų paženklintų Kauno miesto gatvių.

Per 2024 metus Kauno mieste panaikintos 8 *juodosios dėmės*, siekiant padidinti eismo saugumą įrengta 268 m apsauginių atitvarų sistemų, įrengti arba atnaujinti 3 369 kelio ženklai.

**Energetika**

Siekdama užtikrinti tinkamą miesto daugiabučių namų bendrojo naudojimo objektų valdytojų priežiūrą ir kontrolę, Įstaiga 2024 m. atliko 48 valdytojų veiklos patikrinimą, iš jų 31 buvo neplaninis, surašė 45 patikrinimo aktus. Dėl patikrinimų metu nustatytų valdytojo veiklą reglamentuojančių teisės aktų pažeidimų 27 bendrojo naudojimo objektų valdytojams buvo surašyti administracinių nusižengimų protokolai už Lietuvos Respublikos administracinių nusižengimų kodekso 349 ir 505 straipsniuose nurodytų administracinių nusižengimų padarymą.

Siekiant patenkinti gyventojų poreikį teisingai bendrojo naudojimo objektų valdytojų veiklai, buvo organizuoti Kauno miesto daugiabučių namų valdytojų (bendrijų pirmininkų, administratorių, bendrijų valdymo organų narių, jungtinės veiklos sutartimi įgaliotų asmenų), mokymai, kuriuose dalyvavo apie 120 bendrijų pirmininkų.

Įgyvendindama teisės aktų reglamentuotą miesto daugiabučių namų bendrojo naudojimo objektų administravimą, Įstaiga 2024 metais parengė 331 Savivaldybės administracijos direktoriaus įsakymą ir Savivaldybės mero potvarkį dėl bendrojo naudojimo objektų administratoriaus skyrimo ir administravimo termino pratęsimo.

Vadovaujantis Lietuvos Respublikos vidaus reikalų ministro 2020 m. gruodžio 22 d. įsakymu Nr. 1V-1357 patvirtintu Prieštaravimo dėl tabako, tabako gaminių ir su jais susijusių gaminių vartojimo daugiabučių namų balkonuose, terasose ir lodžijose pareiškimo, šio prieštaravimo atšaukimo ir informacijos apie daugiabučius namus, kuriuose draudžiama rūkyti, paskelbimo, informacinių ženklų apie draudimą rūkyti įrengimo tvarkos aprašu, per 2024 metus buvo parengta 110 Savivaldybės administracijos direktoriaus įsakymų dėl draudimo rūkyti daugiabučių namų balkonuose, terasose ir lodžijose, nuosavybės teise priklausančiuose atskiriems savininkams ir 10 įsakymų – dėl draudimo rūkyti atšaukimo.

Siekiant optimizuoti Lietuvos Respublikos civilinio kodekso 4.84 straipsnyje numatytų bendrojo naudojimo objektų administratorių pasirinkimo procedūrų skaičių ir padidinti balsavimo prieinamumą, inicijuotas ir organizuotas elektroninės balsavimo sistemos (dėl bendrojo naudojimo objektų valdytojų pasirinkimo) kūrimas.

Savivaldybė ypatingą dėmesį skyrė daugiabučių namų atnaujinimui (modernizavimui). 2024 m. Kaune buvo atnaujinti (modernizuoti) 28 daugiabučiai namai, kurių naudingasis plotas – 53 441,45 kv. m (995 butai). Siekiant modernizuoti Kauno miesto daugiabučių namų vidaus šildymo ir karšto vandens sistemas (mažoji renovacija), 2024 m. finansuoti 24 projektai.

Siekiant skatinti Savivaldybės gyvenamųjų vietovių teritorijų planavimą, statinių projektavimą ir šių teritorijų sutvarkymą parengta ir patvirtinta Kauno miesto savivaldybės gyvenamųjų vietovių teritorijų tvarkymo programa (Savivaldybės tarybos 2023 m. gruodžio 19 d. sprendimas Nr. T-562). Atsižvelgiant į besikeičiantį teisinį reglamentavimą statybos, valstybinės žemės valdymo ir įvykusią žemės reformą (valstybinės žemės valdymas patikėjimo teise perduotas savivaldybėms), 2024 m. buvo pakeista Kauno miesto savivaldybės gyvenamųjų vietovių teritorijų tvarkymo programa (toliau – Programa) ir išdėstyta nauja redakcija (Savivaldybės tarybos 2024 m. rugsėjo 10 d. sprendimas Nr. T-639). Programa pakeista siekiant užtikrinti efektyvų Programos įgyvendinimą ir patikslinti Programos nuostatas, susijusias su tvarkymo darbų įgyvendinimu, darbo grupės Kauno miesto savivaldybės daugiabučių namų kvartalų atnaujinimo darbams koordinuoti ir Programos administratoriaus funkcijomis. 4 daugiabučių namų grupės (I – P. Lukšio g. 42, 44 ir V. Landsbergio-Žemkalnio g. 2, 4, 6, 8; II – K. Škirpos g. 2, 4, 6; III – A. Ramanausko-Vanago g. 2, 4 ir P. Plechavičiaus g. 5, 17; IV – K. Škirpos g. 11, 13, 15) jau priėmė teisės aktų nustatyta tvarka sprendimus dėl dalyvavimo Programoje ir įgaliojimų suteikimo bendrojo naudojimo objektų valdytojams sudaryti bendradarbiavimo sutartis su Programos administratoriumi (biudžetine įstaiga Kauno būsto modernizavimo agentūra).

Siekiant skatinti Kauno miesto paviršinių vandens telkinių taršą ir sudaryti sąlygas tinkamai tvarkyti nuotekas pagal Savivaldybės tarybos patvirtintą Kauno miesto savivaldybės daugiabučių namų bendrųjų statinio inžinerinių sistemų kapitalinio remonto ir (ar) naujų įrengimo programą (Savivaldybės tarybos 2023 m. liepos 18 d. sprendimas Nr. T-368), įgyvendinti du projektai (daugiabučiai namai M. Gimbutienės g. 10 ir Partizanų g. 16).

Siekiant skatinti Savivaldybės teritorijoje esančių miesto įvaizdžiui svarbių statinių priežiūrą ir atgaivinimą pagal Kauno miesto įvaizdžiui svarbių statinių tvarkymo programą (Savivaldybės tarybos 2020 m. balandžio 28 d. sprendimas Nr. T-127 su pakeitimais), įgyvendinti trys projektai (daugiabučiai namai K. Veverskio g. 1 (statinio tvarkymo darbai), Žemaičių g. 24 ir I. Kanto g. 24 (tvarkymo projekto rengimas)).

Siekiant skatinti įrengti priedangas Kauno miesto savivaldybės teritorijoje esančiuose daugiabučiuose namuose ir sudaryti sąlygas daugiabučių namų gyventojams trumpą laiko tarpą išvengti gyvybei ar sveikatai pavojingų veiksnių oro pavojaus atveju, taip pat apsaugoti nuo netiesioginio apšaudymo ir (ar) kitų kinetinių grėsmių karinės agresijos metu (atakų iš orlaivių, raketų, artilerijos ugnies sukeltų sprogimo smūgio bangų, skeveldrų, nuolaužų ar atsitiktinių kulkų), parengta ir patvirtinta Kauno miesto savivaldybės priedangų įrengimo daugiabučiuose namuose programa (Savivaldybės tarybos 2024 m. balandžio 23 d. sprendimas Nr. T-163). 2024 m. rugpjūčio pabaigoje paskelbtas kvietimas teikti Kauno miesto savivaldybės priedangų įrengimo daugiabučiuose namuose programos projektų paraiškas.

**Gatvių ir pėsčiųjų takų priežiūra**

Kaip ir ankstesniais metais, 2024 m. didelis dėmesys buvo skiriamas miesto gatvėms sutvarkyti: užbaigti Romainių g., Šilainių pl. (nuo Šilainių pl. iki Raudondvario pl.) ir Raudondvario pl. (nuo Raudondvario pl. iki Šilainių pl.), Studentų g., Marių g., B. Brazdžionio g. (nuo A. Šapokos g. iki Vijūkų g.) ir Vijūkų g. (nuo B. Brazdžionio g. iki 9-ojo Forto g.) rekonstravimo darbai, Užnerio g., Alšėnų g. kapitalinio remonto darbai. Pradėti įgyvendinti Vandžiogalos pl., Vėjo g., H. ir O. Minkovskių g. rekonstravimo darbai, atlikti Piliakalnio g., Darbininkų g., J. Dovydaičio g., Gėlių Rato g., Minties Rato g. ir kitų gatvių paprastojo remonto darbai. Gatvėse, kuriose buvo atliekami remonto ar rekonstravimo darbai, atnaujinti gatvių apšvietimo tinklai.

Toliau buvo vykdomi Gervių g., Kulautuvos g., Vytauto g. ir Romuvos g., esančių šalia Lampėdžių maudyklos, kapitalinio remonto darbai. Pabaigtas pėsčiųjų tunelio tarp Karaliaus Mindaugo pr. ir Nemuno g. ir Karaliaus Mindaugo krantinės hidrotechninio statinio rekonstravimo darbai, rengiami kitų požeminių perėjų, esančių Karaliaus Mindaugo pr., rekonstravimo projektai. Pasirašytos rangos darbų sutartys ir pradėti Rotušės aikštės ir Laisvės al. tarp Nepriklausomybės a. ir Trakų g. rekonstravimo darbai, pradėtas įgyvendinti skirtingų lygių sankryžos ties magistralinio kelio A1 Vilnius–Kaunas–Klaipėda 98,100 km Kauno mieste (ties Ašigalio g.) statybos projektas. Taip pat pasirašyta rangos darbų sutartis dėl Lampėdžių paplūdimio teritorijos sutvarkymo įrengiant rekreacinę infrastruktūrą statybos darbų, kuriuos planuojama baigti per 2025–2026 metus.

Suremontuota 24,9 km gatvių važiuojamosios dalies, 20,8 km šaligatvių, naujai įrengta 6,8 km dviračių takų. Gatvėse, kuriose buvo atliekami remonto ir rekonstravimo darbai, atnaujinti gatvių apšvietimo tinklai.

Kaip ir daugelyje Europos miestų, Kaune alternatyva automobilių transportui tapo dviračių transportas. Darnaus ir žalio miesto kūrimas skatina koreguoti esamą automobilių eismo organizavimo ir statymo sistemą, ieškoti alternatyvų individualiajam transportui. Dviračiais besinaudojantiems kauniečiams susisiekimas su miesto centru iš daugelio Kauno vietovių tampa vis patogesnis. 2024 m. įrengti B. Brazdžionio g., Romainių g. šaligatviai su dviračių takais, atlikti Tunelio g., M. Gimbutienės g., Vandžiogalos pl., Minties Rato g., Gėlių Rato g. ir kitų gatvių šaligatvių remonto darbai. Iš viso 2024 m. suremontuota 20,8 km šaligatvių, naujai nutiesta 6,8 km dviračių takų – Romainių g., B. Brazdžionio g., Vandžiogalos plente.

**Viešoji tvarka**

Tvarkingam transporto priemonių parkavimui, laikantis nustatytos tvarkos miesto viešosiose vietose, saugaus eismo užtikrinimui, užkertant Kelių eismo taisyklių pažeidimus, suorganizuoti ir atlikti patikrinimai, kurių metu ypatingas dėmesys buvo skiriamas automobilių parkavimui prie pėsčiųjų perėjų, ant šaligatvių, vejų, dviračių takų, draudžiamųjų kelio ženklų ir kelio ženklo „Rezervuota stovėjimo vieta” galiojimo zonoje. Surašyti 7 198 administracinio nusižengimo protokolai pagal Administracinių nusižengimų kodekso (ANK) 417 straipsnio 2 dalį dėl Kelių eismo taisyklių pažeidimo, 10 740 administracinio nusižengimo protokolų pagal ANK 418 straipsnį dėl vietinės rinkliavos mokėjimo tvarkos pažeidimo parkuojant transporto priemones Kauno mieste, 6 756 administracinio nusižengimo protokolai pagal ANK 419 straipsnį. Per 2024 m. gauti 552 pranešimai dėl neeksploatuojamų transporto priemonių, kurios paliktos bendrojo naudojimo teritorijoje, pašalintos 472 transporto priemonės, iš jų priverstinai nuvežta 15 bešeimininkių transporto priemonių, priimti 538 procesiniai sprendimai dėl neeksploatuojamų transporto priemonių laikymo bendrojo naudojimo vietose. Už mieste pastatytų transporto priemonių trukdymą saugiam kitų transporto priemonių ar pėsčiųjų eismui priverstinai buvo nuvežtos 93 transporto priemonės. Pagal UAB „Kauno vandenys“ pateiktus duomenis, Savivaldybės administracijos Viešosios tvarkos skyriaus specialistai dalyvavo 2 tarpinstituciniuose patikrinimuose, patikrino 36 objektus. Pagal komisijos atliktų patikrinimų rezultatus, vykdyti tyrimai dėl 41 galimų administracinių nusižengimų, priimtas 41 procesinis sprendimas dėl nuotekų tvarkymo reikalavimų pažeidimų. Dėl išorinės reklamos įrengimo draudimų ir reikalavimų laikymosi patikrinta 3 648 ūkio subjektų. Už šios rūšies pažeidimus surašyta 150 administracinio nusižengimo protokolų. Viešosios tvarkos skyrius per 2024 m. gavo 3 701 asmens skundą, prašymą, pranešimą, taip pat kitų institucijų raštus ir BĮ „Parkavimas Kaune“ 10 376 pranešimus nagrinėti pagal ANK 418, 11 050 pranešimų dėl ANK 419 straipsnio pažeidimo nagrinėti pagal kompetenciją, administracinių nusižengimų tyrimui atlikti ir procesiniams sprendimams priimti. Valstybinės mokesčių inspekcijos duomenimis, į Savivaldybės biudžetą už 2024 metus įskaityta 1 310 723,50 Eur pagal baudas už administracinius nusižengimus, kurias paskyrė Savivaldybės administracijos darbuotojai.

2024 metais parengtas ir patvirtintas Kauno miesto savivaldybės mobilizacijos planas ir Kauno miesto savivaldybės administracijos civilinio mobilizacinio personalo rezervo sąrašas. Atnaujinti kolektyvinės apsaugos statinių ir priedangų sąrašai, objektai sužymėti, ieškota tinkamų patalpų priedangoms, parengtas Kauno miesto savivaldybės ekstremaliųjų situacijų 2024–2026 m. prevencijos priemonių planas, Kauno miesto savivaldybės galimų pavojų ir ekstremaliųjų situacijų rizikos analizė, Kauno miesto savivaldybės gyventojų 2024 metų civilinės saugos švietimo priemonių planas, organizuoti mokymai Savivaldybės darbuotojams. Dalyvauta valstybės lygio civilinės saugos kompleksinėse pratybose „Krizių valdymo ir civilinės saugos sistemos subjektų veiksmai įvykus branduolinei avarijai Baltarusijos Respublikos teritorijoje esančioje atominėje elektrinėje“, organizuotos savivaldybės lygio civilinės saugos stalo pratybos „Savivaldybės ir ūkio subjektų galimybės ir poreikiai įgyvendinant aukštesniojo lygio pavojingojo objekto išorinius ir vidinius avarinius planus“. Imituojant perėjimą iš taikos į karo metą, pasiruošimą vykdyti karo komendantūrų veiklą, tarpusavio sąveiką, ruoštasi ir dalyvauta Lietuvos kariuomenės organizuojamose kompleksinėse pratybose „Perkūno griausmas 2024“ ir „Perkūno bastionas 2024“, nacionalinėse mobilizacinės sistemos patikrinimo pratybose „Vyčio skliautas 2024“. Siekiant išvengti aplinkos taršos, organizuoti procesai ir ištraukta Kauno marių pakrantėje nuskendusi jachta „Farandole“, operatyviai reaguota ir bendradarbiauta su specialiosiomis tarnybomis likviduojant gaisrus gyvenamųjų namų kvartaluose, cheminės taršos padarinius ar įtariamos biologinės taršos atvejus.

**Aplinkosauga**

*Gėlynų, želdinių ir žaliųjų erdvių tvarkymas*

2024 m. nupirktos paslaugos ir pradėtas rengti Kauno miesto savivaldybei papildomai patikėjimo teise perduoto apie 115 ha ploto miškų vidinės miškotvarkos projektas.

Vykdyti miesto miškų ir miško parkų apsaugos, priežiūros ir tvarkymo darbai 781,4 ha miškų plote. Atlikta miško tvarkymo darbų: sanitarinių kirtimų – 1 600 ktm; trako kirtimų – 5 ha; jaunuolyno šviesinimo, valymo – 5 ha; miško sodmenų apdorojimo repelentais – 0,7 ha; želdinių priežiūros (auklėjimo) – 7 ha; žolinės augmenijos šienavimo ir krūmų kirtimo po kraštovaizdžio formavimo kirtimų – 210 ha.

Sutvarkyta 275 000 miesto želdinių.

Prižiūrėta (šienaujant, iškertant atžalas, pašalinant kelmus) 120 ha saugomų teritorijų ir žaliųjų plotų. Įsigyti ir pasodinti 649 medžių sodinukai.

Apželdinta 591 kv. m vienmečių gėlynų, 161 gėlinė; prižiūrėta 591 kv. m vienmečių gėlynų, 161 gėlinė, 29 245,3 kv. m daugiamečių gėlynų, 24 550 kv. m vejos. Įrengti nauji gėlynai Nemuno saloje, Gedimino skvere, Dainų slėnyje, Naujakurių parke.

*Parkų ir skverų sutvarkymas (rekonstravimas), pritaikant juos visuomenės poreikiams*

Parengtas Sąjungos aikštės techninis projektas, rangos darbai bus vykdomi 2025 metais.

Iki 2024 metų pabaigos įvykdyta 90 proc. rangos darbų, numatytų Naujakurių g. 78B, Kaune, ir prieigose.

2024 m. parengti du Savivaldybės tarybos sprendimų projektai. Savivaldybės taryba pritarė, kad 26 teritorijoms būtų suteiktas skvero statusas.

Vykdant želdynų ir želdinių būklės stebėseną, 2024 m. įvertinta želdinių būklė 26-iuose nuolatinio stebėjimo taškuose. Stebėta būklė 4 273 sumedėjusių augalų, kurie priskiriami 33 gentims, 58 rūšims ir 16 veislių, parengtos rekomendacijos želdynų ir želdinių būklei gerinti.

2024 m. parengti senų ąžuolų ir klevų arboristiniai vertinimai, pagal kuriuos arboristinėmis priemonėmis sutvarkyta 19 ąžuolų ir 2 klevai, medžių polajis supurentas, dirvožemis praturtintas biostimuliatoriais, įrengta šaknų ventiliacija ir laistymo kanalai.

*Aplinkos kokybės stebėsena ir gerinimo priemonės*

Nuolat vykdoma aplinkos (oro, vandens, maudyklų) kokybės ir želdinių būklės stebėsena, siekiant mažinti Kauno miesto aplinkos oro užterštumą kietosiomis dalelėmis. Šiltuoju metų laiku druskuotu vandeniu laistomos žvyruotos Kauno gatvės.

Sudarytos patrauklios sąlygos Kauno miesto gyventojams nemokamai ir saugiai atsikratyti asbesto turinčių gaminių atliekomis. Asbesto turinčių gaminių atliekos iš miesto gyventojų nemokamai surenkamos apvažiavimo būdu ir transportuojamos saugiai šalinti į Lapių regioninį sąvartyną. 2024 m. utilizuota 435 tonos asbesto atliekų.

2024 m. įrengta atskiram maisto virtuvės atliekų surinkimui būtina infrastruktūra (daugiabučių namų gyventojams). Šis atliekų srautas atskirai pradėtas rinkti 2024 m. rugsėjo 1 dieną. Įsigyta ir antžeminėse atliekų surinkimo aikštelėse pastatyta 1 400 maisto virtuvės atliekoms surinkti skirtų konteinerių, pusiau požeminių atliekų konteinerių aikštelėse įrengti specialūs plastikiniai įdėklai.

*Parkų ir skverų sutvarkymas (rekonstravimas), pritaikant juos visuomenės poreikiams.*

Baigti A. Samulevičiaus-Samuolio skvero sutvarkymo (rekonstravimo) darbai.

Vykdomi parkų ir skverų tvarkymo darbai: Kovo 11-osios parke atlikta 60 proc. techniniuose projektuose numatytų darbų, Naugardiškių parke – 90 proc., Gričiupio parke – 60 proc., Naujakurių skvere – 90 proc., Liepų alėjoje – 20 proc. darbų.

2024 m. parengtas, suderintas ir patvirtintas Vijūkų skvero sutvarkymo (rekonstravimo) projektas. Gautas statybą leidžiantis dokumentas. Vykdomi rangos darbų pirkimai.

Parengtas Girstupio parko sutvarkymo (rekonstravimo) projektas. Vykdomi projekto ekspertizės paslaugų pirkimai.

Parengtas Sąjungos aikštės techninis projektas, atliekama projekto ekspertizė.

Parengtas Vaišvydavos parko sutvarkymo projektas, laukiama statybos leidimo.

**Administracinių paslaugų rodikliai**

*Gauti fizinių ir juridinių asmenų prašymai*

2024 metais gauta ir užregistruota 19 026 juridinių ir fizinių asmenų raštai, prašymai ir skundai, adresuoti Savivaldybės vadovybei, iš jų – 15 164 juridinių asmenų, 3 862 – fizinių asmenų, tai buvo 32 proc. daugiau nei 2023 metais. Taip pat Savivaldybės administracijos Klientų aptarnavimo ir informavimo skyrius gavo ir užregistravo 31 430 fizinių ir juridinių asmenų raštų, adresuotų Įstaigos padaliniams.

Siekiant užtikrinti, kad gaunamuosiuose dokumentuose keliami klausimai būtų sprendžiami nustatytais terminais, 2024 metais kontroliuoti 13 462 pavedimai, suformuoti pagal gautus dokumentus, adresuotus Savivaldybės vadovybei**.** Nustatytais terminais išnagrinėta 96 proc. gautų dokumentų.

Taip pat išsiųsti 4 982 Savivaldybės vadovybės pasirašyti raštai, tai buvo 35 proc. daugiau nei 2023 metais, iš jų pasirašyti Įstaigos direktoriaus – 2874. 97 proc. siunčiamų dokumentų pateikta adresatams naudojant el. sistemas.

2024 metais Savivaldybės administracijos Klientų aptarnavimo ir informavimo skyriaus Civilinės metrikacijos poskyris elektroniniu būdu VĮ Registrų centrui perdavė 4 514 skenuotų civilinės būklės aktų įrašų (CBAĮ) tam, kad būtų pildomas Lietuvos gyventojų registras. 2024 m. užregistruoti 10 239 CBAĮ.

Tęsiant socialinę iniciatyvą „Visi naujagimiai lygūs!“ ir norint parodyti dėmesį Kauno miesto gyventojams, toliau buvo dovanojami kūdikio kraiteliai kiekvienam gimusiam kūdikiui. Vadovaujantis Savivaldybės tarybos 2019 m. gruodžio 17 d. sprendimu Nr. T-556, per 2024 m. išdalyti 1605 kūdikio kraiteliai.

*Elektroninės paslaugos*

2024 m. Savivaldybės administracijos E. paslaugų ir informacinių technologijų skyrius, gerindamas ir vystydamas skaitmeninius sprendimus, prisidėjo prie miesto valdymo efektyvumo didinimo ir administracinės naštos miestiečiams ir įmonėms mažinimo.

Atlikti Savivaldybės administracijos viešųjų pirkimų, dokumentų valdymo, biudžeto ir strateginio planavimo, finansų valdymo ir apskaitos, ikimokyklinių ugdymo įstaigų administravimo, elektroninių paslaugų, sporto bazių ir salių valdymo, rezervavimo ir apmokėjimo, nekilnojamojo ilgalaikio turto ir kitų informacinių sistemų plėtimo funkcionalumo darbai, leidžiantys efektyviau valdyti ir optimizuoti Įstaigos veiklą. Modernizuotos informacinės sistemos padeda užtikrinti sklandų duomenų srautą, gerina sprendimų priėmimo procesus ir didina veiklos skaidrumą. Be to, jos suteikia galimybę greičiau reaguoti į pokyčius ir prisitaikyti prie naujų reikalavimų, taip užtikrinant ilgalaikį Įstaigos augimą ir konkurencingumą. 2024 m. sukurta ir paleista informacinė sistema Savivaldybės organizuojamiems nekilnojamojo turto nuomos konkursams vykdyti, vykdyta GIS sistemų plėtra: kultūros paveldo, kapinių priežiūros, GIS įrankių ir duomenų programėlių sukūrimas ir infrastruktūros įmokų žemėlapio parengimas.

2024 m. per Savivaldybės el. paslaugų informacinę sistemą suteikta 13 100 paslaugų.

*Dokumentų valdymas*

Įstaigos veiklos dokumentai yra neatsiejama atliekamų funkcijų dalis. Dokumentų valdymas apima dokumentų valdymo procesus nuo dokumentų rengimo, tvarkymo, apskaitos iki saugojimo ir naikinimo. Savivaldybėje dokumentų valdymas vykdomas dokumentų valdymo sistema „Kontora“ (toliau – DVS  „Kontora“).

Įstaigos direktoriaus, jo pavaduotojų ir seniūnų sprendimai įforminami įsakymais, Savivaldybės mero sprendimai įforminami potvarkiais, juos rengia, derina ir teikia pasirašyti Savivaldybės administracijos darbuotojai.

1 pav. Kauno miesto savivaldybėje užregistruotų teisės aktų pasiskirstymas

Kaip matyti 1 paveiksle, 2024 metais užregistruoti 6338 teisės aktai veiklos klausimais. Stebimas 6 proc. pasirašytų ir užregistruotų teisės aktų augimas palyginti su 2023 m., per kuriuos buvo užregistruota 5960 teisės aktų.

Džiugu, kad elektroniniai dokumentai yra svarbi Įstaigos dokumentų valdymo dalis: 99 proc. Įstaigos direktoriaus įsakymų veiklos klausimais (100 proc. Įstaigos direktoriaus pavaduotojų įsakymų veiklos klausimais, 99 proc. Savivaldybės mero potvarkių veiklos klausimais derinami, vizuojami (pasirašomi) elektroniniu parašu ir registruojami DVS „Kontora“ priemonėmis. Elektroninių dokumentų naudojimas gerokai supaprastina darbo procesus, padidina efektyvumą. Elektroniniai dokumentai gali būti pasiekiami bet kur ir bet kada, tai leidžia lengviau ir greičiau surasti reikiamą informaciją tiek darbuotojams, tiek miestiečiams.

DVS „Kontora“ dokumentai vykdyti perduodami pagal rezoliucijas. Šiais raštiškais vadovų nurodymais pavedama atsakingiems asmenims nagrinėti interesantų prašymus ir (ar) vykdyti kitas dokumento užduotis. Siekiant užtikrinti efektyvų gaunamuose dokumentuose keliamų klausimų nagrinėjimą ir (ar) užduočių vykdymą, dokumentai nagrinėti ir (ar) vykdyti perduodami tiek pagal Savivaldybės administracijos vadovų rezoliucijas, tiek tiesiogiai Savivaldybės administracijos padalinių vadovams, priklausomai nuo dokumentų pobūdžio ir turinio. Įstaigos direktorius ir jo pavaduotojai 2024 metais 8486 rezoliucijomis perdavė dokumentus vykdytojams. Palyginti su 2023 metais, tokių dokumentų skaičius padidėjo 20 procentų.

Dokumentų skyriaus Archyvų poskyryje (toliau – Archyvų poskyris) užtikrinant valstybės perduotos savivaldybėms priskirtų likviduotų, nevalstybinių organizacijų, privačių juridinių asmenų, kurių buveinė yra Savivaldybės teritorijoje, archyvinių dokumentų tvarkymo funkciją (toliau – valstybės perduota funkcija), teiktos konsultacijos juridiniams ir fiziniams asmenims, kuriuos teisės aktai įpareigoja perduoti savo veiklos dokumentus tolesniam saugojimui. 2024 metais priimti 388 tiesiniai metrai likviduotų įmonių dokumentų (15 211 apskaitos vienetų).

Archyvų poskyryje 2024 m. buvo saugomi 6 163 tiesiniai metrai likviduotų įmonių dokumentų, iš kurių 3 988 tiesiniai metrai – ilgai saugomų dokumentų, 2 175 tiesiniai metrai – trumpai saugomų dokumentų. Nuolat vykdoma reikiamų dokumentų paieška, saugomų dokumentų pagrindu išduodamos jų kopijos, rengiamos pažymos. 2024 metais Archyvų poskyrio darbuotojai, atlikdami valstybės perduotą funkciją, išnagrinėjo 4 912 asmenų prašymus išduoti juridinius faktus patvirtinančius dokumentus, parengė 4 880 siunčiamųjų dokumentų ir kartu su 17 666 dokumentų kopijomis pateikė pareiškėjams. 91,45 proc. šių dokumentų buvo parengti DVS „Kontora“ priemonėmis ir pasirašyti kvalifikuotu elektroniniu parašu (2023 metais analogiškų dokumentų procentinė dalis sudarė 91 proc., 2022 metais – 87 proc., 2021 metais – 82 proc., taigi stebimas augimas). Teisės aktų nustatyta tvarka atrinkti naikinti (nurašyti) 556 tiesiniai metrai (25 945 apskaitos vienetai) likviduotų įmonių saugomų dokumentų. Savivaldybės administracijos Dokumentų skyrius visas paslaugas suteikė maksimaliai greitai ir kokybiškai.

**Projektų paraiškų atrankos ir finansavimo programa „Iniciatyvos Kaunui“**

Projektų paraiškų atrankos ir finansavimo programa „Iniciatyvos Kaunui“ (toliau – programa „Iniciatyvos Kaunui“) – Savivaldybės inicijuojama programa, kviečianti nevyriausybines organizacijas, asociacijas, bendruomenes ir viešąsias įstaigas prisidėti prie Kauno problemų sprendimo, pagal pasiūlytas iniciatyvas teikiant projektų paraiškas. Pagal programą „Iniciatyvos Kaunui“ Savivaldybė finansuoja projektus, kurie padeda spręsti aktualias problemas ir yra orientuoti į aiškius rezultatus.

Pareiškėjai, norintys įgyvendinti savo idėjas, paraiškas kartu su kvietimuose nurodytais dokumentais teikia elektroniniu būdu, naudodamiesi projektų atrankos ir finansavimo paraiškų informacine sistema <https://paraiskos.kaunas.lt/>.

Įgyvendinant programą „Iniciatyvos Kaunui“, 2024 m. buvo viešai paskelbta 15 kvietimų teikti paraiškas. Pasibaigus paraiškų teikimo terminui buvo gautos ir užregistruotos 256 paraiškos. Atlikus paraiškų administracinės atitikties ir tinkamumo vertinimą buvo atmestos 22 paraiškos (8,59 proc. visų gautų paraiškų). Naudos ir kokybės vertinimą atliko viešųjų pirkimų būdu atrinkti ekspertai.

Pirmojo ir antrojo vertinimo etapų metu vertintos paraiškos (234 paraiškos) pagal vertinimo rezultatus buvo pateiktos svarstyti komisijai. 2024 m. iš viso įvyko 14 komisijos posėdžių, kurių metu buvo nuspręsta rekomenduoti Įstaigos direktoriui finansuoti 191 trumpalaikį projektą (6 pareiškėjai atsisakė sudaryti sutartis). 2024 m. buvo tęsiami ilgalaikiai sporto srities „Kaunas – veržlus, tvarus ir kompaktiškas miestas“ projektai (pradėti 2022 m.). 2024 metais buvo pasirašyta 13 tęstinių sutarčių dėl ilgalaikių projektų, iš jų 10 – sporto srities. Įstaigos direktoriaus įsakymais projektams skirta finansavimo suma iš Savivaldybės biudžeto lėšų siekė 7 109 932,30 Eur. Kultūros srities projektai buvo finansuojami ir iš Melinos Mercouri lėšų – 270 000 Eur. Bendras projektų finansavimas sudarė 7 379 932,3 Eur.

**Teisinės paslaugos**

2024 m. gruodžio 31 d. teismuose buvo nagrinėjama bylų, kuriose Savivaldybės administracija yra pareiškusi reikalavimų priteisti 356 786,20 Eur, o iš Savivaldybės ir Savivaldybės administracijos buvo pareikšta reikalavimų priteisti 213 313,79 Eur.

Per 2024 m. ikiteisminių bylų ir bylų teisme, kuriose dalyvavo Savivaldybė ir Savivaldybės administracija, buvo 1 066. Iš jų 419 bylų liko neišnagrinėtos, 30 bylų sustabdyta, 617 bylos baigtos nagrinėti. Iš 2024 m. baigtų bylų – 266 bylos laimėtos, 34 bylos pralaimėtos (bylos, kuriose Savivaldybė ir Savivaldybės administracija buvo ginčo šalimi), 302 bylos baigtos (bylos, kuriose Savivaldybė ir Savivaldybės administracija buvo proceso dalyvė, o ne ginčo šalis), taip pat 15 bylų baigtos sudarius taikos sutartį. Baigtose nagrinėti bylose iš Savivaldybės ir Savivaldybės administracijos buvo reikalaujama 213 313,79 Eur, o priteista tik 20 602,75 Eur. 2024 m. išnagrinėtose bylose iš viso buvo prašoma priteisti 356 786,20 Eur, iš jų 275 953,42 Eur priteista.

2024 m. buvo vykdoma priverstinio vykdymo kontrolė 1 175 vykdomosiose bylose.

Savivaldybės administracijos Teisės ir konsultavimo skyriaus darbuotojai 2024 m. parengė 735 procesinius dokumentus: ieškinių, pareiškimų ir skundų – 296, atsiliepimų, dublikų ir triplikų – 350, apeliacinių ir atskirųjų skundų – 29, taikos sutarčių ir kitų dokumentų – 60. Darbuotojai taip pat patikrino ir suderino 4 915 Įstaigos direktoriaus įsakymų 1 239 Savivaldybės tarybos sprendimų projektus, 3 910 Savivaldybės mero potvarkių, 1 594 sutarčių ir susitarimų projektus.

Pirminės teisinės pagalbos paslaugas teikia paslaugų teikėjai pagal 2024 m. kovo 14 d. pirminės teisinės pagalbos teikimo paslaugų pirkimo sutartį Nr. SR-154, tai laiduoja Kauno miesto gyventojams pirminių teisinių paslaugų prieinamumą ir aukštą kokybę. 2024 m. iš viso teisinė pagalba suteikta 3 101 asmeniui.

**Sveikatos paslaugos**

Savivaldybės administracijos Sveikatos apsaugos skyrius, kaip sveikatos politiką Kauno mieste įgyvendinantis Savivaldybės administracijos padalinys, 2024 m. toliau vykdė 2022 m. pradėtą pasirengimą Kauno regiono asmens sveikatos priežiūros įstaigų tinklo ir struktūros pertvarkai, taip pat sveikatos priežiūros paslaugų poreikio plano parengimui, kurio įgyvendinimas bus vienas iš pagrindinių uždavinių artimiausius kelerius metus.

Vienas iš tinklo vystymo principų – bazinio asmens sveikatos priežiūros paslaugų (ambulatorinių, dienos paslaugų ir kt.), orientuotų į pacientų poreikius, paketo užtikrinimas savivaldybės lygmeniu, teikiamų paslaugų prieinamumo, kokybės tęstinumo užtikrinimas.

Savivaldybės tarybos sprendimu 2023 m. įkurtas Kauno miesto sveikatos centras, užtikrinantis sveikatos apsaugos ministro sveikatos centrui nustatyto sąrašo sveikatos priežiūros paslaugų teikimą Kauno miesto gyventojams funkcinio bendradarbiavimo būdu. Toks sprendimas priimtas įvertinus sveikatos priežiūros paslaugų teikimo situaciją Savivaldybėje. Funkcinis bendradarbiavimas – tai darbo organizavimo forma, kai sveikatos apsaugos ministro sveikatos centrui nustatyto sveikatos priežiūros paslaugų sąrašo ir kitos sveikatos centrui priskirtos sveikatos priežiūros paslaugos teikiamos bendradarbiavimo sutarčių pagrindu skirtinguose juridiniuose asmenyse. Bendradarbiavimo sutartį Kauno mieste šiuo metu yra pasirašiusios 48 asmens sveikatos priežiūros įstaigos: savivaldybės, valstybės ir privataus kapitalo.

Išanalizavus Kauno gyventojų sudėtį pagal amžiaus grupes nustatyta, kad 2030 m. beveik pusę jo gyventojų sudarys 50 m. ir vyresni gyventojai. Savivaldybės lygmeniu tai rodo didesnį paslaugų, reikalingų šioms konkrečioms amžiaus grupėms, poreikį. Didėjanti vyresnio amžiaus asmenų dalis sąlygoja didesnį lėtinėmis ligomis sergančių asmenų skaičių, taip pat didėja ilgalaikės priežiūros ir slaugos paslaugų poreikis. Senėjančios visuomenės poreikiams patenkinti ypatingas dėmesys 2024 m. skirtas ambulatorinių slaugos paslaugų namuose (toliau – ASPN) prieinamumui ir kokybei užtikrinti. Savivaldybė, siekdama didinti šių sveikatos priežiūros paslaugų kokybę, apimtį ir paslaugų prieinamumą tikslinei grupei, 2024 m. pradėjo įgyvendinti projektą „Ambulatorinės slaugos paslaugų namuose kokybės ir prieinamumo gerinimas Kauno mieste“. Projekto tikslas - siekti ilgalaikės priežiūros paslaugų teikimo principų užtikrinimo: paslaugų prieinamumo arčiau gyvenamos vietos, paslaugų tinkamumo pagal nustatytus asmens poreikius, užtikrinant paslaugų kokybę ir efektyvumą, paslaugų kompleksiškumo, derinant visas galimas asmeniui reikalingas sveikatos paslaugas, ir saugumo, užtikrinant kvalifikuotas ir ilgalaikes priežiūros paslaugas. Atsižvelgiant į turimą aukštos kvalifikacijos būtiną ASPN paslaugoms teikti specialistų komandą ir įvertinus turimus darbo priemonių išteklius, numatyta didinti Kauno miesto ASPN paslaugų prieinamumą, aprūpinant 6 įstaigų mobiliąsias komandas darbui reikiama medicinos įranga, priemonių komplektais. Projekto vertė – 117 937,30 Eur. 2024 m. pabaigoje prie šio projekto partnerių prisijungė dar dvi ASPN paslaugas teikiančios įstaigos, 2025 m. planuoja prisijungti dar 4 įstaigos.

Kauno mieste paliatyvioji pagalba iki šiol buvo orientuota į ligonines, kuriose turimų lovų skaičiaus jau kurį laiką neužtenka laukiančiųjų poreikiui patenkinti. Sveikatos apsaugos skyriaus, kaip sveikatos politiką įgyvendinančio Savivaldybės administracijos padalinio, tikslas yra pasiekti, kad daugiau paliatyviosios pagalbos paslaugų (iki 70 proc.) būtų teikiama ambulatoriškai. Ambulatorinės paliatyviosios pagalbos paslaugos gali būti teikiamos paciento namuose arba paliatyviosios pagalbos dienos stacionare. Savivaldybės teritorijoje yra 3 asmens sveikatos priežiūros įstaigos, kurios teikia stacionarines paliatyviosios pagalbos paslaugas: K. Griniaus slaugos ir palaikomojo gydymo ligoninė, Lietuvos sveikatos mokslų universiteto ligoninė Kauno klinikos ir Lietuvos sveikatos mokslų universiteto Kauno ligoninė. Lietuvos sveikatos mokslų universiteto ligoninės Kauno klinikų filiale Kauno onkologijos ligoninėje jau yra teikiamos stacionarinės paliatyviosios pagalbos paslaugos, veikia chemoterapijos dienos stacionaro paslaugos, todėl 2024 m. buvo pasinaudota galimybe išplėsti dienos stacionaro paslaugas. Atlikus papildomas investicijas, būtų visos galimybės įrengti 8 lovų paliatyviosios pagalbos dienos stacionarą.

Šiam tikslui pasiekti 2024 m. kartu su Lietuvos sveikatos mokslų universiteto ligonine Kauno klinikomis buvo pradėtas įgyvendinti projektas „Sveikatos priežiūros paslaugų kokybės ir prieinamumo gerinimas Kauno mieste“*.* Projekto vertė – 652 940,21 Eur.

Abu minėti projektai finansuojami ES fondų ir Lietuvos Respublikos valstybės biudžeto lėšomis.

2024 m. Sveikatos apsaugos skyrius pradėjo įgyvendinti 2024–2026 m. Savivaldybės veiklos plane numatytą Savivaldybės biudžeto lėšomis finansuojamos papriemonės *2.2.2.1.001. Sveikatos priežiūros paslaugų prieinamumo didinimas* veiklą *Slaugos priemonių atnaujinimas ir darbuotojų kompetencijos didinimas,* kurios tikslas – nupirkti ir perduoti VšĮ K. Griniaus slaugos ir palaikomojo gydymo ligoninei priemones ligoninės personalo darbo sąlygoms pagerinti, taip pagerinant ligoninės teikiamų paslaugų kokybę.

Savivaldybės strateginiame plėtros plane iki 2030 m. buvo nustatytos sveikatos priežiūros paslaugų silpnybės, viena iš jų – nepakankamas visuomenės ir asmens sveikatos sistemos veiksmingumas ir efektyvumas, sveikatos paslaugų prieinamumo trūkumas.

Savivaldybės sveikatos priežiūros įstaigos susiduria su konkrečia problema – nepakankamai prieinamos ambulatorinės I ir II lygių asmens sveikatos priežiūros paslaugos. Nepakankamą prieinamumą sąlygoja augantis gyventojų skaičius, didėjantis prisirašiusiųjų prie Kauno miesto sveikatos priežiūros įstaigų gyventojų skaičius, augantis paslaugų poreikis ir kartu ilgėjančios eilės pas gydytojus.

Problemų sprendimo būdas – sveikatos priežiūros paslaugų prieinamumo didinimas Savivaldybėje, tolygiai investuojant į I ir II lygių paslaugoms būtiną infrastruktūrą – specialistų darbo vietas, diagnostinę įrangą, patalpų pritaikymą paslaugų teikimui ir panašiai. Paslaugų prieinamumui didinti 2024 m. Savivaldybė kartu su 29 Kauno miesto sveikatos centro partneriais pradėjo įgyvendinti projektą „Sveikatos priežiūros paslaugoms teikti reikiamos infrastruktūros modernizavimas Kauno miesto sveikatos centre“. Šio projekto vertė – 6 955 997,00 Eur.

Be šių projektų, kurių įgyvendinimas buvo pradėtas 2024 m., vyko pasirengimas įgyvendinti dar du projektus: „Sveikatos priežiūros specialistų rengimas ir pritraukimas Kauno miesto sveikatos centre“ ir „Kauno miesto sveikatos centro veiklos modelio diegimas“.

2024 m. Savivaldybės administracijos Sveikatos apsaugos skyrius (deleguotas atstovas – skyriaus vedėja Milda Labašauskaitė) tęsė atstovavimą Savivaldybei Privalomojo sveikatos draudimo fondo taryboje ir Lietuvos savivaldybių asociacijos Sveikatos komiteto veikloje.

**Visuomenės sveikatos priežiūra**

2024 m. parengtas ir Savivaldybės tarybos patvirtintas 2024–2028 m. Kauno miesto triukšmo prevencijos veiksmų planas (toliau – Veiksmų planas). Veiksmų plane pateiktos įžvalgos ir pasiūlymai, sprendimo būdai ar priemonės, galintys prisidėti prie triukšmo prevencijos ar triukšmo taršos Kauno mieste sumažinimo.

Skyrius kiekvienais metais organizuoja Kauno miesto visuomenės sveikatos stebėsenos ataskaitos parengimą. Stebėsenos ataskaitoje pateikiamos išvados ir rekomendacijos dėl savivaldybės gyventojų sveikatos problemų ir galimi jų sprendimo būdai. Atsižvelgiant į ataskaitos duomenis, sudarytas Kauno miesto savivaldybės visuomenės sveikatos rėmimo specialiosios programos priemonių planas, kuriame numatytas finansavimas trims pagrindinėms visuomenės sveikatos stiprinimo veikloms – psichikos sveikatai stiprinti, fiziniam aktyvumui skatinti, nelaimingų atsitikimų ir traumų prevencijai.

Psichikos sveikatos stiprinimo srityje Kauno mieste įgyvendinamas Kauno miesto savižudybių prevencijos modelio priemonių planas. 2024 metais buvo vykdytos prevencijos, intervencijos ir viešinimo veiklos. Svarbu paminėti, kad psichikos sveikatos srityje yra aktualios šios temos – pastebimai išaugęs jaunimo savižalos atvejų skaičius, stebimas valgymo sutrikimų skaičiaus augimas.

2024 metais įgyvendinant Savižudybių prevencijos modelį penkiuose VšĮ Kauno miesto poliklinikos psichikos sveikatos centruose (Centro, Dainavos, Kalniečių, Šančių ir Šilainių) teiktos atvejo vadybos paslaugos – turėti 1157 atvejai (suteiktos 2624 atvejo vadybininko konsultacijos), skubi anoniminė psichologinė pagalba darbo dienomis, savaitgaliais ir švenčių dienomis (784 konsultacijos), psichoterapeuto konsultacijos savižudybės krizę išgyvenantiems asmenims ir jų artimiesiems (349 konsultacijos), organizuotos savitarpio pagalbos grupės atskirai paaugliams ir jaunuoliams, moterims, vyrams ir asmenims, kurie išgyveno artimojo savižudybės krizę. Per metus įvyko 89 grupiniai užsiėmimai, juose dalyvavo 123 asmenys. Organizuota 10 savižudybių prevencijos mokymų skirtingomis temomis (mokymuose dalyvavo 265 asmenys), organizuoti 9 vieši renginiai „Kinas – kaip terapija“ – filmų įvairiomis psichologinių sunkumų temomis peržiūros ir diskusijos su psichologais. Renginiai buvo skirti stiprinti Kauno miesto gyventojų psichinę sveikatą ir vykdyti savižudybių prevenciją. Šiuose renginiuose dalyvavo 1350 miestiečių.

2024 m. siekiant skatinti Kauno miesto gyventojų fizinį aktyvumą buvo įgyvendinamas projektas „Judėk sveikai“, organizuojamos nuolatinės ir vienkartinės fizinio aktyvumo veiklos. Per metus buvo suorganizuoti 2132 nemokami fizinio aktyvumo užsiėmimai, vykę ištisus metus, tiek darbo, tiek savaitgalio dienomis, nuotoliniu ar kontaktiniu būdu. Vasaros sezono treniruotės buvo organizuotos viešose Kauno vietose (Draugystės parke, Kalniečių parke, Santarvės parke, Kauno miesto ugdymo įstaigų stadionuose ir kt.). Prasidėjus šaltajam sezonui (nuo rugsėjo iki gegužės) fizinio aktyvumo veiklos buvo vykdytos kontaktiniu būdu įvairiose Kauno vietose (Panemunės, Dainavos, Žaliakalnio ir kt. mikrorajonuose, ugdymo įstaigų salėse ir kt.).

Fizinio aktyvumo veiklos ir jų laikas buvo maksimaliai pritaikyti įvairioms Kauno miesto gyventojų grupėms: jaunimui, darbingo amžiaus žmonėms, vaikams, nėščiosioms, motinoms su mažyliais ir poroms. 2024 m. Kauno miesto gyventojai per savaitę galėjo rinktis vidutiniškai iš 44 treniruočių (joga, funkcinės treniruotės, kineziterapija, vaikų funkcinės ir gatvės šokių treniruotės, kalanetika, pilatesas, bėgimas, motinų su mažyliais treniruotė, nėščiųjų kineziterapija salėje, treniruotės ant irklenčių ir kt.). Iš viso projekto „Judėk sveikai“ veiklose 2024 m. sudalyvavo 38 034 asmenys.

Nelaimingų atsitikimų ir traumų prevencijos srityje 2024 m. buvo įgyvendinamas projektas „Sveiki, senjorai“. Buvo vykdomos šios veiklos: senjorų linijiniai šokiai, senjorų funkcinės treniruotės, taiči treniruotės, treniruotės baseine, praktiniai taisyklingo griuvimo mokymai ir šiaurietiško ėjimo užsiėmimai. Per 2024 metus iš viso įvykdyta 937 veiklos, jose sudalyvavo 24783 asmenys (dalyvių amžius – 60 m. ir vyresni).

Senjorams skirtos veiklos vasaros metu vyko viešose Kauno vietose (parkuose), o šaltuoju sezonu persikėlė į patalpas. Siekiant priartinti paslaugą prie tikslinės grupės asmenų, veiklos buvo vykdomos įvairiose Kauno vietose, treniruotės baseine buvo vykdomos dviejuose skirtinguose mikrorajonuose tuo pačiu metu. Prisitaikant prie vyresnio amžiaus asmenų poreikių, registracija buvo vykdoma tiek internetu, tiek telefonu (į treniruotes baseine ir taiči treniruotes, taisyklingo griuvimo mokymus ir šiaurietiško ėjimo užsiėmimus) arba atvykus pas trenerį (į linijinius šokius, funkcines treniruotes).

Įgyvendinant šį projektą, įvyko vienas išskirtinis renginys – konferencija senjorams „Sveikata amžiaus nepaisant“. Konferencijos pradžioje vyresnio amžiaus kauniečiai turėjo galimybę pabendrauti ir susipažinti su Kauno mieste esančiomis nemokamas paslaugas senjorams teikiančiomis organizacijomis ir taip atrasti naujų užimtumo galimybių. Konferencijoje dalyvavę savo sričių specialistai ne tik skaitė pranešimus, bet ir tarpusavyje diskutavo šiomis temomis: sveikos mitybos, fizinio aktyvumo, užkrečiamųjų ligų prevencijos, psichinės ir emocinės sveikatos, užimtumo pensiniu laikotarpiu. Konferencijoje sudalyvavo 451 vyresnio amžiaus kaunietis.

**Atstovavimas Kauno miestui PSO**

2024 m. tęsiant PSO Sveikų miestų tinklo veiklą (VII fazė), 2024 m. Kauno mieste buvo kryptingai siekiama kurti pokyčius tvarumo, aplinkos apsaugos, žmonių sveikatos, palankios socialinės aplinkos kūrimo srityse.

2024 m. lapkričio 6 d. buvo dalyvauta kasmetinėje PSO sveikų miestų tinklo metinėje konferencijoje, kurioje buvo apibendrintos VII fazės veiklos ir aptarti VIII fazės planai. 2024 m. Kauno miesto atstovai dalyvavo kasmetinėje Europos visuomenės sveikatos konferencijoje *„Sailing the Waves of European Public Health: Exploring a Sea of Innovation“*, kuri vyko lapkričio 12–15 dienomis Lisabonoje (Portugalija).

2024 m. buvo organizuojami renginiai, skirti gyventojų sąmoningumo, tvarumo aplinkos apsaugos ir ekologijos klausimais, didinimui, emocinės ir psichinės sveikatos stiprinimui darbo kolektyvuose, vykdomas projektas „Tvarių namų akademija“. Iš viso įgyvendinta 18 veiklų. Suorganizuotos 4 natūralios kosmetikos gamybos dirbtuvės, kurių metu dalyviai galėjo pasigaminti kosmetikos produktų iš natūralių medžiagų, įgijo žinių ir įgūdžių, galinčių padėti ir paskatinti natūralios kosmetikos produktus gamintis namie. Suorganizuotos 5 keramikos dirbtuvės, kurių metu dalyviai galėjo pasigaminti buityje naudojamus indus, šventines dovanas ar kalėdines dekoracijas iš aplinkai palankių medžiagų. Suorganizuotos 9 tvaraus pasiruošimo šventėms dirbtuvės, kurių metu dalyviai buvo mokomi, kaip tvariai supakuoti dovanas, pasigaminti kalėdines dekoracijas iš aplinkai palankių medžiagų ir nusipinti tvarų kalėdinį vainiką.

2024 metais Savivaldybė kartu su Kauno miesto savivaldybės visuomenės sveikatos biuru dalyvavo Švedijos instituto finansuojamame projekte „Sveikatą stiprinančių tinklų kūrimas – informuotumo apie psichoaktyviųjų medžiagų vartojimo prevencijos modelius Baltijos miestuose“. Projekto tikslas – keistis gerąja prevencijos patirtimi ir iniciatyvomis Baltijos šalių miestuose. Dalyvavimas projekto veiklose buvo labai vertinga patirtis, buvo sudaryta galimybė susipažinti, kaip skirtingi Baltijos šalių miestai organizuoja ir įgyvendina psichoaktyvių medžiagų vartojimo prevencijos priemones. Į projektą buvo įtrauktos šios dalyvių grupės: jaunimo atstovai, psichoaktyvių medžiagų vartojimo prevencijos specialistai ir politikos formuotojai.

**Kita veikla**

2024 m. Kauno miestas tęsė tradiciją – paminėjo Medicinos darbuotojų dieną ir 5 savo srities specialistus apdovanojo Metų medicinos darbuotojo pinigine premija už jų mokslinę veiklą, akademinius pasiekimus ir reikšmingus darbus miesto ir šalies sveikatos apsaugos srityje.

Įgyvendinant ikimokyklinio ir priešmokyklinio ugdymo programas vykdančių įstaigų mokinių maitinimo organizavimo priežiūrą, Įstaigos direktoriaus 2024 m. gegužės 22 d. įsakymu Nr. A-582 buvo patvirtintas Maitinimo organizavimo proceso priežiūros ir kontrolės Kauno miesto savivaldybės švietimo įstaigose, kurios vykdo ikimokyklinio ir priešmokyklinio ugdymo programas ir kuriose maistą gamina įstaigos darbuotojai, tvarkos aprašas. 2024 metais aplankyta 15 proc. ikimokyklinio ir priešmokyklinio ugdymo programas vykdančių įstaigų, kuriose maistą gamina įstaigos darbuotojai. Šiose įstaigose didesnis dėmesys buvo skirtas maisto sandėlio likučių ir maisto produktų atitikčiai, virtuvių peržiūrai, valgiaraščio ir technologinių kortelių peržiūrai ir atitikčiai, pritaikytų valgiaraščių skaičiui įstaigose, centralizuotų maisto produktų pirkimo sutarčių vykdymui.

Savivaldybės administracijos Sveikatos apsaugos skyrius, kaip Savivaldybės administracijos pirkimų iniciatorius, toliau tęsė centralizuotus maisto produktų pirkimus, atliko centralizuotų maisto produktų preliminariųjų sutarčių vykdymo priežiūrą, vykdė maitinimo paslaugų bendrojo ugdymo įstaigoms pirkimus. Svarbu pažymėti, kad pernai buvo praplėstas maitinimo administravimo informacinės sistemos „Valga“ funkcionalumas.

Sveikatos apsaugos skyrius atlieka neveiksnių (ribotai veiksnių) asmenų globos ir rūpybos institucijos funkcijas ir organizuoja Neveiksnių asmenų būklės peržiūrėjimo komisijos (toliau – komisija) darbą. Vykdant neveiksnių (ribotai veiksnių) asmenų globos ir rūpybos institucijos funkcijas, vadovaujantis galiojančiais teisės aktais, buvo parengtos (atnaujintos) ir patvirtintos neveiksnių (ribotai veiksnių) tam tikroje srityje asmenų globėjų (rūpintojų) ir turto administratorių veiklos priežiūros ir kontrolės atlikimo taisyklės. Taip pat vykdant neveiksnių (ribotai veiksnių) asmenų globos ir rūpybos institucijos funkcijas parengiami pareiškimai teismui dėl asmenų pripažinimo neveiksniais (ribotai veiksniais) tam tikrose srityse, globėjo keitimo ir (ar) nušalinimo nuo pareigų vykdymo. Vykdant teismų įpareigojimus, teikiamos išvados bylose dėl asmenų pripažinimo neveiksniais (ribotai veiksniais) tam tikrose srityse, taip pat vertinami pretendentai į globėjus (rūpintojus) ir teismui teikiamos išvados dėl jų tinkamumo.

Sveikatos apsaugos skyrius, atlikdamas globos ir rūpybos institucijos funkcijas, atlieka globėjų (rūpintojų) ir turto administratorių veiklos priežiūrą, bendrauja su globėjais (rūpintojais), pildo neveiksnių (ribotai veiksnių) tam tikroje srityje pilnamečių asmenų globėjų (rūpintojų) ir turto administratorių veiklos priežiūros ir kontrolės pažymas.

Komisija peržiūri neveiksnaus tam tikroje srityje asmens būklę ir priima sprendimą dėl tikslingumo kreiptis į teismą dėl teismo sprendimo, kuriuo asmuo buvo pripažintas neveiksniu tam tikroje srityje, peržiūrėjimo. Tai yra valstybės perduota savivaldybėms funkcija. Bendradarbiaujant su informaciją teikiančiomis institucijomis ir Savivaldybės administracijos padaliniais 2024 m. neveiksnių asmenų būklės peržiūrėjimui užtikrinti buvo peržiūrėta 154 asmenų būklė. 2024 m. buvo parengtas sprendimo dėl komisijos sudėties pakeitimo projektas, Savivaldybės taryba jį priėmė. Vienas komisijos posėdis vyko bendradarbiaujant su Asmens su negalia teisių apsaugos agentūros prie Lietuvos Respublikos socialinės apsaugos ir darbo ministerijos projekto „Perėjimas nuo institucinės globos prie bendruomeninių paslaugų Sostinės regione, Vidurio ir Vakarų Lietuvos regione“ pagalbos priimant sprendimus specialistais.

**Socialinės paslaugos ir socialinė parama**

2024 metais Kauno mieste toliau augo socialinių paslaugų gavėjų skaičius, padidėjo ir nevyriausybinių organizacijų, privačių ir viešųjų įstaigų, teikiančių socialines paslaugas Kauno miesto gyventojams, skaičius. 2024 m. paslaugų gavėjų, kuriems nustatytas socialinių paslaugų poreikis, skaičius Kauno mieste siekė iki 7 483 asmenų, palyginti su 2023 m. papildomai 1 500 paslaugų gavėjų atsirado poreikis socialinėms paslaugoms gauti.

2024 m. Kauno mieste plėtotos bendruomeninės socialinės paslaugos. 2024 metų pabaigoje paslaugas namuose gavo 3 584 kauniečiai (897 dienos socialinę globą asmens namuose ir 2 687 – pagalbą į namus), 1 842 kauniečiai gavo paslaugas įvairiuose dienos centruose (326 – dienos socialinės globos dienos centre, 284 – socialinių įgūdžių ugdymo, palaikymo ir (ar) atkūrimo dienos centre; 757 asmenys gavo asmenų su negalia reabilitacijos bendruomenėje paslaugas, 475 vaikai lankė vaikų dienos centrus).

Per 2024 m. augo transporto paslaugų gavėjų skaičius, šią paslaugą 2024 m. gruodžio 31 d. gavo 293 asmenys (2023 m. gruodžio 31 d. transporto paslaugomis naudojosi 147 asmenys).

2024 metais išliko aktualus vaikų gerovės klausimas, buvo siekiama, kad vaikai augtų saugioje, darnioje, jų poreikius atitinkančioje, šeimai artimoje aplinkoje. Pastebėtina, kad per pastaruosius kelerius metus šeimose globojamų (rūpinamų) vaikų skaičiaus santykis augo ir labai sumažėjo institucinės globos nustatymo atvejų. 2024 m. bendras globojamų (rūpinamų) vaikų skaičius, palyginti su 2023 metais, mažėjo nuo 548 vaikų iki 511 vaikų, iš jų globojamų šeimose vaikų skaičius, palyginti su 2023 metais, išliko panašus – 390 vaikų (2023 m. – 383 vaikai).

Nuo 2023 m. Įstaiga kartu su atrinktais partneriais – nevyriausybinėmis organizacijomis VšĮ Psichologinės paramos ir konsultavimo centru, VšĮ Šeimų centru „Būkime kartu“ ir VšĮ „Vilties žiedas“ dalyvauja įgyvendinant iš ES struktūrinių fondų bendrai finansuojamą projektą „Kompleksinių paslaugų šeimai teikimas Vidurio ir Vakarų Lietuvos regione (KOPA)“. Įgyvendinant šį projektą Kauno mieste užtikrinamas kompleksinių paslaugų Kauno miesto šeimoms teikimas ir Kauno miesto gyventojams bus suteikiamos paslaugos, kurios apims individualias ir grupines konsultacijas asmenims, patiriantiems sunkumus šeimoje ir gyvenime, bus vedami tėvystės mokymai, suteikiamos šeimos mediacijos paslaugos, organizuotos socialinių įgūdžių ugdymo grupės vaikams ir paaugliams. 2024 m. šia paslauga pasinaudojo 2458 kauniečių šeimos.

2024 m. pabaigtas remontuoti pastatas Lampėdžių g. 10, Kaune, ir metų pabaigoje viešųjų pirkimų būdu atrinktas šiame pastate įgalinančias paslaugas kauniečiams teiksiantis paslaugų teikėjas. Šiame pastate paslaugas galės gauti Kauno miesto gyventojai, susiduriantys su sunkumais ir norintys juos įveikti. Pagrindinis šių paslaugų tikslas yra įgalinti kauniečius, kuriems bus teikiamos pagalbos paslaugos, tapti ekonomiškai savarankiškiems, atkuriant jų gebėjimus pasirūpinti savimi, tvarkyti savo buitį, užimtumą, rūpintis asmens sveikatos priežiūra, palaikyti socialinius ryšius su šeima, artimaisiais ir visuomene. Šiame pastate įrengti 102 butai (1 kambario – 90 butų; 2 kambarių – 10 butų; 3 kambarių – 2 butai), pritaikyti asmenims, turintiems judėjimo negalią (yra du keltuvai), taip pat įrengtos keturios skalbimo patalpos.

2024 m. viešojo pirkimo būdu sudaryta papildomo paauglių (10–18 metų) užimtumo veiklų koordinavimo paslaugų teikimo sutartis. Pagal šią sutartį Kauno mieste yra teikiamos papildomo užimtumo (sporto, meno ir kt.) veiklos, į kurias įtraukiami paaugliai, patiriantys socialinės rizikos veiksnius, linkę į delinkventinį elgesį. 2024 m. gruodžio 31 d. šias paslaugas jau gavo 17 paauglių.

**Socialinė parama**

Įstaiga užtikrino paramos teikimą laikinąją apsaugą Lietuvos Respublikoje gavusiems užsieniečiams, skirdama jiems vienkartinę išmoką įsikurti ir mėnesinę kompensaciją ugdomo vaiko išlaikymo išlaidoms apmokėti. 2024 metais vienkartinę išmoką įsikurti gavo 233 užsieniečiai, ugdymo išlaidų kompensacija paskirta 15 asmenų.

Įstaiga teikė asmenims piniginę socialinę paramą įstatymų nenustatytais atvejais (sunkios ligos atveju; asmenims su negalia, asmenims grįžusiems iš laisvės atėmimo vietų; šalpos senatvės pensininkams; sulaukusiems 100 metų asmenims; asmenims, nukentėjusiems nuo gaisrų; užsieniečiams, pasitraukusiems iš Ukrainos dėl Rusijos Federacijos karinių veiksmų Ukrainoje, ir kt.). 2024 metais šią paramą gavo 1 846 asmenys, iš jų – 1 035 asmenys jų sunkios ligos atveju, 579 asmenys su negalia, 99 asmenys, grįžę iš laisvės atėmimo vietų, 102 šalpos senatvės pensininkai, 21 šimtametis, 229 užsieniečiai, pasitraukę iš Ukrainos dėl Rusijos Federacijos karinių veiksmų Ukrainoje.

Įstaiga užtikrino paramos būsto nuomos mokesčio dalies kompensavimą vadovaudamasi Lietuvos Respublikos paramos būstui įsigyti ar išsinuomoti įstatymu. 2024 metais kompensaciją gavo 2 528 asmenys, iš jų 1 798 užsieniečiai.

Įstaiga vykdė pagalbos pinigų teikimą vaiko laikiniesiems ir nuolatiniams globėjams (rūpintojams), budintiems ir nuolatiniams globotojams, šeimynoms. 2024 metais parama paskirta 564 asmenims.

Įstaiga užtikrino paramos pagal 2021–2027 m. materialinio nepritekliaus mažinimo programą (MNMP) skyrimą asmenims (socialinėms kortelėms ir (ar) dotacijoms (maisto produktams) gauti). 2024 metais MNMP paramą gavo 7 330 asmenų.

**Švietimo sistema**

Savivaldybės BUM mokinių skaičius didėja. Palyginus 2016 ir 2024 metus, mokinių skaičius padidėjo 25,64 proc. (2 pav.), o per trejus metus padidėjo 1,7 proc. Vienai sąlyginei mokytojo pareigybei tenkantis mokinių skaičius pakito nuo 12,72 (2022 metais) iki 12,24 (2024 metais) (ŠVIS duomenys).

2 pav. Mokinių skaičiaus kaita savivaldybės BUM (duomenų šaltinis MR)

Augant mokinių skaičiui, didėja kasmet skiriamų Savivaldybės lėšų sėkmingam ugdymo procesui užtikrinti ir ugdymosi sąlygoms gerinti (3 pav.) Savivaldybės lėšomis 2024 m. suremontuota aplinkų už 7 132 407,00 Eur.

3 pav. Švietimui 2022–2024 metais skirtų lėšų palyginimas

2024 m. STEAM laboratorijoms kartu su laisvalaikio (nusiraminimo) erdve įrengti buvo skirta lėšų 9 įstaigoms.

Ikimokyklinėms įstaigoms Savivaldybė 2024 m. aplinkai tobulinti skyrė beveik 5 mln. Eur (4 885 342 Eur).

Buvo skirta lėšų ir neformaliam ugdymui. Kauno Miko Petrausko scenos menų mokyklos pastato kapitaliniam remontui ir teritorijos sutvarkymui skirta 1 500 000 Eur.

Vaikų saugumui užtikrinti Kauno miesto bendrojo ugdymo mokyklose (iš viso 6) įrengiamos kameros, kurios bus prijungtos prie centralizuotos vaizdo stebėjimo sistemos: Kauno „Saulės“ gimnazijoje (Savanorių pr. 46), Kauno tarptautinėje gimnazijoje (Vytauto pr. 50), Kauno Jono Jablonskio gimnazijoje (Aušros g. 3), Kauno Stepono Dariaus ir Stasio Girėno gimnazijoje (Miško g. 1), Kauno Maironio universitetinėje gimnazijoje (Gimnazijos g. 3).

Padidintos lėšos švietimui teigiamai prisideda prie mokinių pasiekimų gerėjimo. Ypač svarbu pabrėžti ryšį tarp aukštų Kauno mokinių rezultatų ir Savivaldybės skiriamo finansavimo:

nacionalinių mokinių pasiekimų patikrinimai parodė, kad 4 klasės matematikos pasiekimai yra 7,1 proc. aukštesni nei šalies, o skaitymo 5,9 proc. aukštesni nei šalies;

nacionalinių mokinių pasiekimų patikrinimai parodė, kad 8 klasės matematikos pasiekimai yra aukštesni 8,2 proc. nei šalies, lietuvių kalbos ir literatūros (skaitymo) – 5,2 proc. nei šalies;

10 klasės mokinių matematikos pagrindinio ugdymo patikrinimo pasiekimai aukštesni 7,7 proc. nei šalies, lietuvių kalbos ir literatūros – 6,1 proc. nei šalies.

Valstybinių brandos egzaminų (VBE) rezultatais taip pat galime didžiuotis. Išsiskiria matematikos rezultatai (išlaikiusių dalis yra 93,7 proc., Lietuvos – 90,8 proc.), lietuvių k. (Kauno – 95,4 proc., Lietuvos – 92,4 proc.), informacinių technologijų (Kauno – 98,5 proc., Lietuvos – 95 proc.), biologijos (Kauno – 98 proc., o šalies – 96 proc.) ir kt.

Anglų k., chemijos, geografijos, istorijos, fizikos, lietuvių, informacinių technologijų, matematikos, vokiečių k. Kauno abiturientų VBE balų vidurkis yra aukštesnis už Lietuvos.

Siekdama sudaryti tinkamas sąlygas mokinių užimtumui po pamokų, teikti pagalbą šeimai ir sudaryti sąlygas socialiai teisingam, lygias galimybes užtikrinančiam visapusiškam kiekvieno grupės mokinio ugdymui ir saugiam užimtumui po pamokų tenkinant mokinių tėvų (globėjų, rūpintojų) poreikius, Savivaldybė 2023 m. nusprendė organizuoti Visos dienos mokyklos (toliau – VDM) veiklą. VDM veiklai organizuoti Savivaldybės biudžetinėse švietimo įstaigose iš viso įsteigta 22,7 etato, 2024 m. rugsėjo 1 d. etatų skaičius išaugo beveik 5 kartus – 110 etatų. Naujovė 2024 metais – įsteigti 39 mokinio padėjėjo etatai.

Užtikrinant sėkmingą įtraukties principo įgyvendinimą, dalyvaujama projektinėse veiklose: mokinių įvairovei atvirų grupių, klasių sudarymo ir ugdymo organizavimo jose projektas (SMSM projektas), Tūkstantmečio mokyklų programos įgyvendinimas (ES projektas), Bakalaureato programos įgyvendinimas, Tarpdisciplininio itin gabių mokinių ugdymo programos įgyvendinimas, STEAM programos, Vaikų vasaros poilsio ir laisvalaikio organizavimas, Mokinių profesinio orientavimo tęstinumo užtikrinimas mokyklose, Projekto „Ugdymo priemonės mokykloms“ įgyvendinimas, Pradėjusių dirbti ir būsimųjų pedagogų skatinimo programa, Prevencinių ir saugumo priemonių įgyvendinimo programa.

**Sportas**

Įstaiga ypatingai didelį dėmesį skiria sporto sričiai – nuolat atnaujinama ir plečiama sporto infrastruktūra (aikštelės ir sporto erdvės), gerėja mėgėjų ir profesionalių sportininkų treniruočių aplinka, pasiekimai ir sportiniai rezultatai.

2024 m. buvo toliau vykdomi infrastruktūros tobulinimo darbai: tęsiama Šilainių baseino rekonstrukcija, pradėti Panemunės baseino statybos darbai, įvykdytas vaikų ir jaunimo aktyvaus laisvalaikio ir sporto komplekso S. Dariaus ir S. Girėno g. 29A, Kaune, projektavimo ir projekto vykdymo priežiūros paslaugų pirkimas, Nemuno salos sporto aikštelių rezervavimo sistemos pirkimas, tęsiamos lengvosios atletikos maniežo statybos.

2024 m. buvo tęsiamas vaikų ir jaunimo aktyvaus laisvalaikio ir sporto komplekso S. Dariaus ir S. Girėno g. 29A, Kaune, techninio projekto rengimas, taip pat įvyko projekto viešinimo procedūros. Verta pasidžiaugti, kad prie šio projekto savo žiniomis ir patirtimi prisideda įmonė „414 skateparks“ (Didžioji Britanija), kuri projektuoja visas vidaus ir lauko rampas ir kitus elementus.

2024 m. liepą Kauno sporto mokyklai „Startas“ buvo perduoti valdyti Kauno ledo rūmai. Džiugu, kad ledo rūmai buvo įveiklinti, plečiama paslaugų pasiūla Kauno miesto bendruomenei, organizuojami teminiai masinio čiuožimo seansai. Gruodžio mėn. vidutiniškai 300 žmonių apsilankė ledo rūmuose organizuojamuose masinio čiuožimo seansuose, vienos dienos didžiausias apsilankymų skaičius – 876 žmonės per dieną.

Senoji ledo arena, esanti Aušros g. 42C, buvo konvertuota į daugiafunkcę sporto areną, kurioje apie 500 vaikų gali sportuoti įvairias sporto šakas – nuo fechtavimo iki futbolo. Joje taip pat vyksta Gedimino sveikatinimo ir sporto gimnazijos mokinių kūno kultūros pamokos.

2024 metų birželį Kaune, pirmame mieste Baltijos šalyse, įrengtos pirmosios nemokamos sporto inventoriaus skolinimosi stotelės. Ši inovacija tapo itin dažna kauniečių laisvalaikio pramoga. Per pusmetį visuose aštuoniuose mieste veikiančiuose punktuose užfiksuota per 10 000 sesijų, registruota daugiau kaip 4 000 nepasikartojančių (unikalių) naudotojų. Pati paklausiausia skolinimosi stotelė – Nemuno saloje, ši stotelė net yra populiariausia Europoje. Vidutinis užsiėmimo laikas – 37 minutės. Besinaudojančiųjų stotelėmis amžiaus vidurkis – 26 metai (nuo 14 iki 77 metų).

2024 m. buvo tęsiamas sporto mokyklų inventoriaus atnaujinimas. Šiam tikslui išleista beveik 300 tūkst. Eur. Toliau gerinama lauko sporto ir laisvalaikio infrastruktūra: įrengtos 2 naujos krepšinio aikštelės, 1 aikštelė visiškai rekonstruota, įrengtos 3 kintamo svorio treniruoklių aikštelės ir 1 nauja lauko treniruoklių aikštelė (Šilainių mikrorajone). 2024 m. įrengtos 3 didelės ir 2 mažesnės vaikų žaidimų aikštelės. Lauko infrastruktūrai atnaujinti, tvarkyti ir įrengti 2024 m. išleista daugiau kaip 800 tūkst. Eur.

2024 m. Kaune įvyko neeilinis sporto renginys – pirmą kartą Lietuvoje suorganizuotas Europos dailiojo čiuožimo čempionatas. Prie šio renginio organizavimo, koordinavimo ir finansavimo ženkliai prisidėjo Savivaldybė. Šis renginys pritraukė daug sporto turistų ir pagerino Kauno ir Lietuvos įvaizdį Europos šalių kontekste.

1. metais Kaune įvyko keletas kitų reikšmingų sporto renginių:

Lietuvos plaukimo šimtmečio minėjimas: birželio 23 dieną Nemuno sala tapo šalies plaukimo sostine, buvo atkartotos pirmosios oficialios plaukimo varžybos Lietuvoje, 3 km distanciją įveikė apie 200 plaukikų;

UEFA U19 Europos merginų futbolo čempionatas: liepos mėnesį Kauno Dariaus ir Girėno stadione vyko Europos merginų iki 19 metų futbolo čempionato atidarymo rungtynės, grupės rungtynės, pusfinaliai ir finalas;

XXXIX SELL studentų žaidynės: Kaune po 4 metų pertraukos dėl geriausiųjų titulų kovojo beveik 1 500 dalyvių, atvykusių iš 10 šalių ir atstovavusių 36 aukštosioms mokykloms.

Kaip ir praėjusiais metais, buvo suorganizuoti 2024 metų geriausių Kauno miesto sportininkų apdovanojimai. Kauno „Žalgirio“ arenoje įvykusiame renginyje buvo pagerbta apie 40 Kauno miestą garsinančių sportininkų.

Pirmą kartą geriausiems Kauno miesto sportininkams buvo įteiktos ir piniginės premijos po 3 000 Eur. Šias premijas gavo Metų jaunoji sportininkė, Metų jaunasis sportininkas, Metų sportininkė, Metų sportininkas ir Metų sportininkas su negalia.

2024 m. įvyko Paryžiaus olimpinės ir paralimpinės žaidynės. Olimpinėse žaidynėse buvo ir Kauno miesto atstovų: penkiakovininkė Gintarė Venčkauskaitė (7 vieta), disko metikas Andrius Gudžius (8 vieta), irkluotojas Giedrius Bieliauskas (10 vieta). Paralimpinėse žaidynėse Kauno miestui atstovavo disko metikė Oksana Dobrovolskaja (5 vieta), plaukikas Edgaras Matakas (4 ir 6 vietos).

Savivaldybė, kaip ir kasmet, nuo 2004 m. užtikrina geriausių Kauno miesto jaunųjų sportininkų rinktinės dalyvavimą Tarptautinėse vaikų žaidynėse, kurios Tarptautinio olimpinio komiteto pripažintos kaip olimpinio judėjimo dalis.

2024 m. Tarptautinės vaikų žaidynės vyko Leono mieste (Meksika). Kauno miestui atstovavo plaukimo ir lengvosios atletikos sportininkai, merginų tinklinio ir vaikinų trijulių krepšinio komandos. Plaukikai laimėjo 8 aukso, 3 sidabro ir 2 bronzos medalius individualiose rungtyse ir tapo mišrios estafetės čempionais, tinklinio ir krepšinio komandos iškovojo aukso medalius, lengvosios atletikos ieties metimo rungtyje laimėtas sidabro medalis. Kauno rinktinės dalyvavimui Tarptautinėse vaikų žaidynėse iš Savivaldybės biudžeto buvo skirta 56 000 Eur.

2025 m. Tarptautinės vaikų žaidynės vyks Taline (Estija).

2024 m. Įstaigos direktoriaus įsakymais projektams skirta finansavimo suma siekė 4 127 950 Eur: 11 projektų finansavimas skirtas pagal programos „Iniciatyvos Kaunui“ prioritetą „Kauno miesto išskirtinumas – per įvaizdį formuojančias sporto veiklas“ (2 740 00 Eur), 15 projektų – pagal prioritetą „Vaikų ir jaunimo sportinio meistriškumo skatinimas“ (687 900 Eur), 48 projektams – pagal prioritetą „Sportuojantis Kaunas“ (585 590 Eur), 8 projektams – pagal prioritetą „Asmenų, turinčių negalią, sportinio aktyvumo skatinimas“ (114 460 Eur). 2024 m. Kauno mieste organizuoti ir iš dalies Savivaldybės finansuoti 58 fizinio aktyvumo ir sporto renginių, iš kurių 11 neįgaliųjų sporto renginių, dalyvių skaičius juose – 19 702, iš jų 965 neįgaliųjų sporto renginių dalyviai.

Siekiant motyvuoti Kauno miestui tarptautinėse sporto arenose atstovaujančius jaunuosius sportininkus, 17 sportininkų buvo skirtos Savivaldybės sporto stipendijos (buvo numatyta skirti 37 000 Eur, skirta 29 480 Eur).

**Kultūra**

Kaunas – pilnas kultūros! 2024 m. organizuoti pagrindiniai miesto renginiai ir miesto šventės: Laisvės gynėjų diena, Lietuvos Valstybės atkūrimo diena, Lietuvos Nepriklausomybės atkūrimo diena, Kultūros diena, Gedulo ir vilties diena, R. Kalantos žūties metinių minėjimas, Aviacijos šventė, Europos diena stalinizmo ir nacizmo aukoms atminti ir Baltijos kelio diena, Socialinio darbuotojo diena, Pagyvenusių žmonių mėnesio renginiai, Teatro diena, „Fortūnų“ įteikimo šventė, Vyčio kryžiaus ordino vėliavos pakėlimo ir nuleidimo ceremonijos, kariliono muzikos koncertai, Kalėdų eglutės įžiebimo šventė, kalėdinių renginių ciklas, Naujųjų metų sutikimas, Rugsėjo 1 d. mokslo metų pradžios šventė „Mokslai palauks“, Kiemų šventė, Kauno miesto gimtadienis, Mokslo salos ir Rotušės atidarymo renginiai ir kiti renginiai. Iškilmingai paminėta šimtmetį skaičiuojanti Lietuvos dainų šventė – Dainų diena Kaune „Miškais kalnai žaliuoja“. Šventėje dalyvavo 3 500 dalyvių, renginį atnaujintame Dainų slėnyje žiūrėjo daugiau kaip 13 000 žiūrovų. 2024 m. dalyvauta šimtmetį mininčioje Lietuvos dainų šventėje „Kad giria žaliuotų“ Vilniuje: Kaunui atstovavo 2 698 Kauno šokėjai, dainininkai, muzikantai, amatininkai, mėgėjų teatro aktoriai, kolektyvų vadovai, vaikus lydintys asmenys, medicinos darbuotojai ir koordinatoriai.

Baigtas Kauno miesto muziejaus Rotušės skyriaus ekspozicijos įrengimo projektas. Atnaujinta Rotušė 2024 m. liepos 11 d. kauniečius pakvietė į nostalgišką kelionę per skirtingas Kauno epochas. Rotušės atidarymo renginys pasitiko su skambiu vakaro koncertu, kuriame pasirodė žinomi atlikėjai ir ryškūs šiuolaikinio šokio meistrai.

Skatintos miesto bendruomenės kultūrinės iniciatyvos, kūrybiška ir kūrybinė įtrauktis – skiriant Savivaldybės dalinį finansavimą, įgyvendinti 56 įvairių kultūros sričių projektai, tradiciškai įvyko miesto įvaizdį kuriantys tarptautiniai projektai: Pažaislio muzikos festivalis, džiazo festivalis „Kaunas Jazz“, poezijos festivalis „Poezijos pavasaris“, Tarptautinis šokio festivalis „Aura“, festivalis „Operetė Kauno pilyje“, Tarptautinis kamerinės muzikos festivalis „Avanti“, Tarptautinis festivalis „Musica sacra“, Tarptautinis sakralinės muzikos chorų festivalis „Cantate domino“, Tarptautinis šiuolaikinio cirko festivalis „Cirkuliacija“, Tarptautinis kino festivalis „Kino pavasaris“ Kaune, Europos šalių kino forumas „Scanorama“, Kauno meno leidinių mugė „Kaunas Art Book Fair“, tarptautinė akvarelės bienalė „Baltijos tiltai.2024. TEN//X“ ir kiti renginiai. Įvyko tęstiniai projekto „Kaunas – Europos kultūros sostinė 2022“ palikimo renginiai: Tarptautinis scenos menų festivalis „Con tempo“, Šiuolaikinio meno festivalis „Audra“, vaikų knygų festivalis „Gyvos raidės“, Tarptautinis rašytojų ir knygų festivalis/ Kauno literatūros savaitė ir kiti renginiai.

2024 m. įvertinti kultūros ir meno kūrėjai, labiausiai nusipelnę teatralai: įteiktos 6 premijos už nuopelnus kultūros srityje, 13 „Fortūnos“ apdovanojimų (7 premijos, 5 diplomai) už nuopelnus teatro srityje.

Po daugiau kaip 15 metų pertraukos 2024 m. Kaune, Vienybės aikštėje, buvo pastatyta ir papuošta natūrali kalėdinė eglė, sužavėjusi natūralumu ir jaukumu.

**Kultūros paveldas**

Vienuoliktus metus iš eilės tęsiama Kauno paveldotvarkos programa kviečia pastatų savininkus tvarkyti ir puoselėti jiems priklausantį nekilnojamąjį turtą ir taip prisidėti prie gražesnio miesto kūrimo. Savivaldybė ženkliai prisideda, iš dalies finansuodama pastatų fasadų atnaujinimo darbus. Bendromis pastangomis jau atnaujinta daugiau kaip 200 objektų.

2024 metais buvo įgyvendinti 49 projektai, buvo atnaujinti istoriniai pastatai Naujamiestyje, Senamiestyje ir Žaliakalnyje – UNESCO pasaulio paveldo vertybės „Modernistinis Kaunas: optimizmo architektūra, 1919–1939“ teritorijoje arba jos apsaugos zonoje. Užbaigti Gaisrinės (vad. Ugniagesių rūmai), fasadų restauravimo darbai, taip pat sutvarkyti *Art deco* stiliaus pastatai S. Daukanto g. 14, A. Mickevičiaus g. 17, K. Donelaičio g. 71. Buvo tęsiamas kompleksinis Kauno tvirtovės fortų ir kitų karo paveldo objektų tvarkymas ir pritaikymas lankymui.

Įgyvendinant Viešųjų erdvių akcentų sukūrimo ir įgyvendinimo programą buvo įrengti 36 nauji meno objektai, tarp kurių – Aleksandro Jogailaičio, Juozo Zikaro, Niūriaspalvio auksavabalio skulptūros, Stasio Žirgulio 22 skulptūrų ansamblis Kalniečių parke, tarpukario istorinius pastatus vaizduojančių meninių taktilinių maketų kompleksas, 3 mediniai skulptūriniai suolai Panemunės šile, įgyvendinti sienos piešiniai „Kūrybos skrynia“, „Ne visi drambliai pilki“, „Vieno kiemo istorija“, „Apsikabinimas“, „Akmuo srovėje“.

**Jaunimo politika**

Jaunimo politika Kauno mieste įgyvendinama siekiant užsibrėžtų tikslų ir vadovaujantis Jaunimo reikalų agentūros pateiktomis nacionalinės jaunimo politikos įgyvendinimo rekomendacijomis. Viena iš jų – darbas su jaunimu. 2024 m. buvo tęsiamos 2020 m. pradėtos teikti darbo su jaunimu gatvėje paslaugos, kurių tikslas – pasiekti jaunuolius, leidžiančius laiką gatvėje, teikti jiems pagalbą, mažinti socialinę atskirtį ir didinti jaunimo galimybes visaverčiai dalyvauti visuomenės gyvenime. 2024 m. šias paslaugas gavo 480 jaunuolių, paslaugos teiktos Centro, Dainavos, Eigulių ir Gričiupio seniūnijose.

Praėjusiais metais taip pat buvo siekiama išlaikyti atvirojo darbo su jaunimu paslaugų teikimo pastovumą atviruosiuose jaunimo centruose (toliau – AJC) ir atvirosiose jaunimo erdvėse (toliau – AJE). 2024 m. Kauno mieste veikė 3 AJC ir 1 AJE, kuriuose (-iose) atvirojo darbo su jaunimu paslaugas gavo 1 537 jaunuoliai, o atvirojo darbo su jaunimu paslaugoms teikti Savivaldybė skyrė 105 728 Eur. Ketvirtus metus iš eilės 2024 m. buvo įgyvendinama moksleivių praktinių įgūdžių ir lyderystės ugdymo programa, pagal kurią mokiniai sutelkė dėmesį į verslumo ir lyderystės gebėjimų stiprinimą ir skaitmeninį raštingumą. Šias paslaugas gavo 50 mokinių.

Kaip ir kiekvienais metais, 2024 m. buvo įgyvendinama projektų atrankos ir finansavimo programa „Iniciatyvos Kaunui“ (toliau – programa „Iniciatyvos Kaunui), įvyko konkursas teikti trumpalaikių projektų paraiškas pagal srities „Vaikų ir jaunimo įgalinimas ir užimtumas“ prioritetą „Kryptingas, įtraukus ir efektyvus jaunimo politikos įgyvendinimas, siekiant užtikrinti jaunimui skirtų ir teikiamų paslaugų plėtrą, skatinti jaunimo galimybių kūrimą ir aktyvumą“. Konkurso metu iš viso gautos 23 paraiškos. Iš jų finansuoti 5 projektai, projektams įgyvendinti skirta 51 070 Eur. Įgyvendinant projektų buvo suorganizuota 119 iniciatyvų (renginių), į projektų veiklas buvo įtraukti 13 908 jaunuoliai. Pagal programą „Iniciatyvos Kaunui“ Savivaldybė taip pat prisidėjo prie vietos jaunimo savanoriškos tarnybos modelio įgyvendinimo, šiam tikslui skyrė 12 202 Eur, į ilgalaikę savanorystę buvo įtraukti 79 jaunuoliai.

**IV SKYRIUS**

**KITA SVARBI SU ĮSTAIGOS VEIKLA SUSIJUSI INFORMACIJA**

Pagal Lietuvos Respublikos viešojo sektoriaus atskaitomybės įstatymo 6 straipsnio 1 dalies 1–3 punktus[[3]](#footnote-3), Įstaigos 2024 metų metinių ataskaitų rinkinį sudaro ne tik ši ataskaita, bet ir biudžeto vykdymo ataskaitų rinkinys[[4]](#footnote-4) ir metinių finansinių ataskaitų rinkinys[[5]](#footnote-5), kuriuose pateikta detalesnė informacija apie Įstaigos finansinius duomenis.

Vedėjo pavaduotoja, pavaduojanti skyriaus vedėją Rita Motiejūnienė

Kauno miesto savivaldybės administracijos direktorius Tadas Metelionis

1. Prieiga per internetą: <https://www.kaunas.lt/administracija/administracine-informacija/metinis-veiklos-planas/> [↑](#footnote-ref-1)
2. Prieiga per internetą: <https://www.kaunas.lt/administracija/administracine-informacija/metinis-veiklos-planas/>. [↑](#footnote-ref-2)
3. Viešojo sektoriaus subjekto, išskyrus fondus, ir viešojo sektoriaus subjektų grupės metinių ataskaitų rinkinį sudaro:

metinė veiklos ataskaita, kurioje pateikiama informacija apie veiklos tikslų pasiekimą, arba, kai rengiamas valstybės metinių ataskaitų rinkinys, ‒ valstybės pažangos ataskaita;

metinių finansinių ataskaitų rinkinys, kuriame pateikiami finansiniai duomenys apie viešojo sektoriaus subjekto ar viešojo sektoriaus subjektų grupės finansinę būklę, veiklos rezultatus, pinigų srautus;

jeigu viešojo sektoriaus subjektas gauna biudžeto asignavimų, – metinių biudžeto vykdymo ataskaitų rinkinys, kuriame pateikiami išlaidų sąmatos vykdymo duomenys. [↑](#footnote-ref-3)
4. Prieiga per internetą: <https://www.kaunas.lt/administracija/administracine-informacija/biudzeto-vykdymo-ataskaitu-rinkiniai/>. [↑](#footnote-ref-4)
5. Prieiga per internetą: <https://www.kaunas.lt/administracija/administracine-informacija/finansiniu-ataskaitu-rinkiniai/>. [↑](#footnote-ref-5)